pli: Atthaṅgate anatthaṅgatasaññī ovadati, āpatti pācittiyassa.


layer: root

title_pli: Theravāda Vinaya Mahāvibhaṅga

pli: Ekatoupasampannāya ovadati, āpatti dukkaṭassa.


pli: Anatthaṅgate atthaṅgatasaññī, āpatti dukkaṭassa.


pli: Anatthaṅgate vematiko, āpatti dukkaṭassa.


pli: Anāpatti—


pli: uddesaṁ dento,


pli: paripucchaṁ dento,


pli: “osārehi ayyā”ti vuccamāno, osāreti,


pli: pañhaṁ pucchati,


pli: pañhaṁ puṭṭho katheti,


pli: aññassatthāya bhaṇantaṁ bhikkhuniyo suṇanti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 23. Bhikkhunupassayasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena chabbaggiyā bhikkhū bhikkhunupassayaṁ upasaṅkamitvā chabbaggiyā bhikkhuniyo ovadanti.


pli: Bhikkhuniyo chabbaggiyā bhikkhuniyo etadavocuṁ—


pli: “ethāyye, ovādaṁ gamissāmā”ti.


pli: “Yampi mayaṁ, ayye, gaccheyyāma ovādassa kāraṇā, ayyā chabbaggiyā idheva āgantvā amhe ovadantī”ti.


pli: Bhikkhuniyo ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhunupassayaṁ upasaṅkamitvā bhikkhuniyo ovadissantī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhunupassayaṁ upasaṅkamitvā bhikkhuniyo ovadissantī”ti …pe…


pli: “saccaṁ kira tumhe, bhikkhave, bhikkhunupassayaṁ upasaṅkamitvā bhikkhuniyo ovadathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhunupassayaṁ upasaṅkamitvā bhikkhuniyo ovadissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhunupassayaṁ upasaṅkamitvā bhikkhuniyo ovadeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena mahāpajāpati gotamī gilānā hoti.


pli: Therā bhikkhū yena mahāpajāpati gotamī tenupasaṅkamiṁsu;


pli: upasaṅkamitvā mahāpajāpatiṁ gotamiṁ etadavocuṁ—“


pli: kacci, gotami, khamanīyaṁ, kacci yāpanīyan”ti?


pli: “Na me, ayyā, khamanīyaṁ na yāpanīyaṁ”.


pli: “Iṅghayyā, dhammaṁ desethā”ti.


pli: “Na, bhagini, kappati bhikkhunupassayaṁ upasaṅkamitvā bhikkhuniyo dhammaṁ desetun”ti kukkuccāyantā na desesuṁ.


pli: Atha kho bhagavā pubbaṇhasamayaṁ nivāsetvā pattacīvaramādāya yena mahāpajāpati gotamī tenupasaṅkami; upasaṅkamitvā paññatte āsane nisīdi.


pli: Nisajja kho bhagavā mahāpajāpatiṁ gotamiṁ etadavoca—


pli: “kacci, gotami, khamanīyaṁ, kacci yāpanīyan”ti?


pli: “Pubbe me, bhante, therā bhikkhū āgantvā dhammaṁ desenti.


pli: Tena me phāsu hoti.


pli: Idāni pana—‘bhagavatā paṭikkhittan’ti, kukkuccāyantā na desenti.


pli: Tena me na phāsu hotī”ti.


pli: Atha kho bhagavā mahāpajāpatiṁ gotamiṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, bhikkhunupassayaṁ upasaṅkamitvā gilānaṁ bhikkhuniṁ ovadituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhunupassayaṁ upasaṅkamitvā bhikkhuniyo ovadeyya, aññatra samayā, pācittiyaṁ.


pli: Tatthāyaṁ samayo. Gilānā hoti bhikkhunī—ayaṁ tattha samayo”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunupassayo nāma


pli: yattha bhikkhuniyo ekarattampi vasanti.


pli: Upasaṅkamitvāti


pli: tattha gantvā.


pli: Bhikkhunī nāma


pli: ubhatosaṅghe upasampannā.


pli: Ovadeyyāti


pli: aṭṭhahi garudhammehi ovadati, āpatti pācittiyassa.


pli: Aññatra samayāti


pli: ṭhapetvā samayaṁ.


pli: Gilānā nāma bhikkhunī


pli: na sakkoti ovādāya vā saṁvāsāya vā gantuṁ.


pli: Upasampannāya upasampannasaññī bhikkhunupassayaṁ upasaṅkamitvā aññatra samayā ovadati, āpatti pācittiyassa.


pli: Upasampannāya vematiko bhikkhunupassayaṁ upasaṅkamitvā aññatra samayā ovadati, āpatti pācittiyassa.


pli: Upasampannāya anupasampannasaññī bhikkhunupassayaṁ upasaṅkamitvā aññatra samayā ovadati, āpatti pācittiyassa.


pli: Aññena dhammena ovadati, āpatti dukkaṭassa.


pli: Ekatoupasampannāya ovadati, āpatti dukkaṭassa.


pli: Anupasampannāya upasampannasaññī, āpatti dukkaṭassa.


pli: Anupasampannāya vematiko, āpatti dukkaṭassa.


pli: Anāpatti—


pli: samaye,


pli: uddesaṁ dento,


pli: paripucchaṁ dento,


pli: “osārehi ayyā”ti vuccamāno osāreti,


pli: pañhaṁ pucchati,


pli: pañhaṁ puṭṭho katheti,


pli: aññassatthāya bhaṇantaṁ bhikkhuniyo suṇanti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 24. Āmisasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena therā bhikkhū bhikkhuniyo ovadantā lābhino honti cīvarapiṇḍapātasenāsanagilānappaccayabhesajjaparikkhārānaṁ.


pli: Chabbaggiyā bhikkhū evaṁ vadanti—


pli: “na bahukatā therā bhikkhū bhikkhuniyo ovadituṁ; āmisahetu therā bhikkhū bhikkhuniyo ovadantī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū evaṁ vakkhanti—


pli: ‘na bahukatā therā bhikkhū bhikkhuniyo ovadituṁ; āmisahetu therā bhikkhū bhikkhuniyo ovadantī’”ti …pe…


pli: “saccaṁ kira tumhe, bhikkhave, evaṁ vadetha—


pli: ‘na bahukatā therā bhikkhū bhikkhuniyo ovadituṁ; āmisahetu therā bhikkhū bhikkhuniyo ovadantī’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, evaṁ vakkhatha—


pli: ‘na bahukatā therā bhikkhū bhikkhuniyo ovadituṁ; āmisahetu therā bhikkhū bhikkhuniyo ovadantī’ti.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu evaṁ vadeyya—‘āmisahetu therā bhikkhū bhikkhuniyo ovandantī’ti, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Āmisahetūti


pli: cīvarahetu piṇḍapātahetu senāsanahetu gilānappaccayabhesajjaparikkhārahetu sakkārahetu garukārahetu mānanahetu vandanahetu pūjanahetu.


pli: Evaṁ vadeyyāti


pli: upasampannaṁ saṅghena sammataṁ bhikkhunovādakaṁ avaṇṇaṁ kattukāmo ayasaṁ kattukāmo maṅkukattukāmo evaṁ vadeti— “cīvarahetu piṇḍapātahetu senāsanahetu gilānappaccayabhesajjaparikkhārahetu sakkārahetu garukārahetu mānanahetu vandanahetu pūjanahetu ovadatī”ti bhaṇati, āpatti pācittiyassa.


pli: Dhammakamme dhammakammasaññī evaṁ vadeti, āpatti pācittiyassa.


pli: Dhammakamme vematiko evaṁ vadeti, āpatti pācittiyassa.


pli: Dhammakamme adhammakammasaññī evaṁ vadeti, āpatti pācittiyassa.


pli: Upasampannaṁ saṅghena asammataṁ bhikkhunovādakaṁ avaṇṇaṁ kattukāmo ayasaṁ kattukāmo maṅkukattukāmo evaṁ vadeti—


pli: “cīvarahetu …pe… pūjanahetu ovadatī”ti bhaṇati, āpatti dukkaṭassa.


pli: Anupasampannaṁ saṅghena sammataṁ vā asammataṁ vā bhikkhunovādakaṁ avaṇṇaṁ kattukāmo ayasaṁ kattukāmo maṅkukattukāmo evaṁ vadeti—


pli: “cīvarahetu piṇḍapātahetu senāsanahetu gilānappaccayabhesajjaparikkhārahetu sakkārahetu garukārahetu mānanahetu vandanahetu pūjanahetu ovadatī”ti bhaṇati, āpatti dukkaṭassa.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Adhammakamme adhammakammasaññī, āpatti dukkaṭassa.


pli: Anāpatti—


pli: pakatiyā cīvarahetu piṇḍapātahetu senāsanahetu gilānappaccayabhesajjaparikkhārahetu sakkārahetu garukārahetu mānanahetu vandanahetu pūjanahetu ovadantaṁ bhaṇati,


pli: ummattakassa,


pli: ādikammikassāti.


pli: Āmisasikkhāpadaṁ niṭṭhitaṁ catutthaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 25. Cīvaradānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro bhikkhu sāvatthiyaṁ aññatarissā visikhāya piṇḍāya carati. Aññatarāpi bhikkhunī tassā visikhāya piṇḍāya carati.


pli: Atha kho so bhikkhu taṁ bhikkhuniṁ etadavoca—“gaccha, bhagini, amukasmiṁ okāse bhikkhā diyyatī”ti.


pli: Sāpi kho evamāha—“gacchāyya, amukasmiṁ okāse bhikkhā diyyatī”ti.


pli: Te abhiṇhadassanena sandiṭṭhā ahesuṁ.


pli: Tena kho pana samayena saṅghassa cīvaraṁ bhājīyati.


pli: Atha kho sā bhikkhunī ovādaṁ gantvā yena so bhikkhu tenupasaṅkami; upasaṅkamitvā taṁ bhikkhuṁ abhivādetvā ekamantaṁ aṭṭhāsi.


pli: Ekamantaṁ ṭhitaṁ kho taṁ bhikkhuniṁ so bhikkhu etadavoca—“ ayaṁ me, bhagini, cīvarapaṭivīso; sādiyissasī”ti?


pli: “Āmāyya, dubbalacīvarāmhī”ti.


pli: Atha kho so bhikkhu tassā bhikkhuniyā cīvaraṁ adāsi.


pli: Sopi kho bhikkhu dubbalacīvaro hoti.


pli: Bhikkhū taṁ bhikkhuṁ etadavocuṁ—“karohi dāni te, āvuso, cīvaran”ti.


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu bhikkhuniyā cīvaraṁ dassatī”ti …pe…


pli: “saccaṁ kira tvaṁ, bhikkhu, bhikkhuniyā cīvaraṁ adāsī”ti?


pli: “Saccaṁ, bhagavā”ti.


pli: “Ñātikā te, bhikkhu, aññātikā”ti?


pli: “Aññātikā, bhagavā”ti.


pli: “Aññātako, moghapurisa, aññātikāya na jānāti patirūpaṁ vā appatirūpaṁ vā santaṁ vā asantaṁ vā.


pli: Kathañhi nāma tvaṁ, moghapurisa, aññātikāya bhikkhuniyā cīvaraṁ dassasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā cīvaraṁ dadeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū kukkuccāyantā bhikkhunīnaṁ pārivattakaṁ cīvaraṁ na denti.


pli: Bhikkhuniyo ujjhāyanti khiyyanti vipācenti—


pli: “kathañhi nāma ayyā amhākaṁ pārivattakaṁ cīvaraṁ na dassantī”ti.


pli: Assosuṁ kho bhikkhū tāsaṁ bhikkhunīnaṁ ujjhāyantīnaṁ khiyyantīnaṁ vipācentīnaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, pañcannaṁ pārivattakaṁ dātuṁ.


pli: Bhikkhussa, bhikkhuniyā, sikkhamānāya, sāmaṇerassa, sāmaṇeriyā—


pli: anujānāmi, bhikkhave, imesaṁ pañcannaṁ pārivattakaṁ dātuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā cīvaraṁ dadeyya, aññatra pārivattakā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Aññatra pārivattakāti


pli: ṭhapetvā pārivattakaṁ deti, āpatti pācittiyassa.


pli: Aññātikāya aññātikasaññī cīvaraṁ deti, aññatra pārivattakā, āpatti pācittiyassa.


pli: Aññātikāya vematiko cīvaraṁ deti, aññatra pārivattakā, āpatti pācittiyassa.


pli: Aññātikāya ñātikasaññī cīvaraṁ deti, aññatra pārivattakā, āpatti pācittiyassa.


pli: Ekato upasampannāya cīvaraṁ deti, aññatra pārivattakā, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya,


pli: pārivattakaṁ parittena vā vipulaṁ, vipulena vā parittaṁ,


pli: bhikkhunī vissāsaṁ gaṇhāti,


pli: tāvakālikaṁ gaṇhāti,


pli: cīvaraṁ ṭhapetvā aññaṁ parikkhāraṁ deti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 26. Cīvarasibbanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī paṭṭo hoti cīvarakammaṁ kātuṁ.


pli: Aññatarā bhikkhunī yenāyasmā udāyī tenupasaṅkami; upasaṅkamitvā āyasmantaṁ udāyiṁ etadavoca—


pli: “sādhu me, bhante, ayyo cīvaraṁ sibbatū”ti.


pli: Atha kho āyasmā udāyī tassā bhikkhuniyā cīvaraṁ sibbitvā surattaṁ suparikammakataṁ katvā majjhe paṭibhānacittaṁ vuṭṭhāpetvā saṁharitvā nikkhipi.


pli: Atha kho sā bhikkhunī yenāyasmā udāyī tenupasaṅkami; upasaṅkamitvā āyasmantaṁ udāyiṁ etadavoca—


pli: “kahaṁ taṁ, bhante, cīvaran”ti?


pli: “Handa, bhagini, imaṁ cīvaraṁ yathāsaṁhaṭaṁ haritvā nikkhipitvā yadā bhikkhunisaṅgho ovādaṁ āgacchati tadā imaṁ cīvaraṁ pārupitvā bhikkhunisaṅghassa piṭṭhito piṭṭhito āgacchā”ti.


pli: Atha kho sā bhikkhunī taṁ cīvaraṁ yathāsaṁhaṭaṁ haritvā nikkhipitvā yadā bhikkhunisaṅgho ovādaṁ āgacchati tadā taṁ cīvaraṁ pārupitvā bhikkhunisaṅghassa piṭṭhito piṭṭhito āgacchati.


pli: Manussā ujjhāyanti khiyyanti vipācenti—


pli: “yāva chinnikā imā bhikkhuniyo dhuttikā ahirikāyo, yatra hi nāma cīvare paṭibhānacittaṁ vuṭṭhāpessantī”ti.


pli: Bhikkhuniyo evamāhaṁsu—


pli: “kassidaṁ kamman”ti?


pli: “Ayyassa udāyissā”ti.


pli: “Yepi te chinnakā dhuttakā ahirikā tesampi evarūpaṁ na sobheyya, kiṁ pana ayyassa udāyissā”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī bhikkhuniyā cīvaraṁ sibbissatī”ti …pe…


pli: “saccaṁ kira tvaṁ, udāyi, bhikkhuniyā cīvaraṁ sibbasī”ti?


pli: “Saccaṁ, bhagavā”ti.


pli: “Ñātikā te, udāyi, aññātikā”ti?


pli: “Aññātikā, bhagavā”ti.


pli: “Aññātako, moghapurisa, aññātikāya na jānāti patirūpaṁ vā appatirūpaṁ vā pāsādikaṁ vā apāsādikaṁ vā.


pli: Kathañhi nāma tvaṁ, moghapurisa, aññātikāya bhikkhuniyā cīvaraṁ sibbissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā cīvaraṁ sibbeyya vā sibbāpeyya vā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ.


pli: Sibbeyyāti


pli: sayaṁ sibbati ārāpathe ārāpathe āpatti pācittiyassa.


pli: Sibbāpeyyāti


pli: aññaṁ āṇāpeti, āpatti pācittiyassa.


pli: Sakiṁ āṇatto bahukampi sibbati, āpatti pācittiyassa.


pli: Aññātikāya aññātikasaññī cīvaraṁ sibbati vā sibbāpeti vā, āpatti pācittiyassa.


pli: Aññātikāya vematiko cīvaraṁ sibbati vā sibbāpeti vā, āpatti pācittiyassa.


pli: Aññātikāya ñātikasaññī cīvaraṁ sibbati vā sibbāpeti vā, āpatti pācittiyassa.


pli: Ekatoupasampannāya cīvaraṁ sibbati vā sibbāpeti vā, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya,


pli: cīvaraṁ ṭhapetvā aññaṁ parikkhāraṁ sibbati vā sibbāpeti vā,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 27. Saṁvidhānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bhikkhunīhi saddhiṁ saṁvidhāya ekaddhānamaggaṁ paṭipajjanti.


pli: Manussā ujjhāyanti khiyyanti vipācenti—


pli: “yatheva mayaṁ sapajāpatikā āhiṇḍāma, evamevime samaṇā sakyaputtiyā bhikkhunīhi saddhiṁ saṁvidhāya āhiṇḍantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhunīhi saddhiṁ saṁvidhāya ekaddhānamaggaṁ paṭipajjissantī”ti …pe…


pli: “saccaṁ kira tumhe, bhikkhave, bhikkhunīhi saddhiṁ saṁvidhāya ekaddhānamaggaṁ paṭipajjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhunīhi saddhiṁ saṁvidhāya ekaddhānamaggaṁ paṭipajjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha.


pli: “Yo pana bhikkhu bhikkhuniyā saddhiṁ saṁvidhāya ekaddhānamaggaṁ paṭipajjeyya, antamaso gāmantarampi, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sambahulā bhikkhū ca bhikkhuniyo ca sāketā sāvatthiṁ addhānamaggappaṭipannā honti.


pli: Atha kho tā bhikkhuniyo te bhikkhū etadavocuṁ—


pli: “mayampi ayyehi saddhiṁ gamissāmā”ti.


pli: “Na, bhaginī, kappati bhikkhuniyā saddhiṁ saṁvidhāya ekaddhānamaggaṁ paṭipajjituṁ.


pli: Tumhe vā paṭhamaṁ gacchatha mayaṁ vā gamissāmā”ti.


pli: “Ayyā, bhante, aggapurisā.


pli: Ayyāva paṭhamaṁ gacchantū”ti.


pli: Atha kho tāsaṁ bhikkhunīnaṁ pacchā gacchantīnaṁ antarāmagge corā acchindiṁsu ca dūsesuñca.


pli: Atha kho tā bhikkhuniyo sāvatthiṁ gantvā bhikkhunīnaṁ etamatthaṁ ārocesuṁ.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, satthagamanīye magge sāsaṅkasammate sappaṭibhaye bhikkhuniyā saddhiṁ saṁvidhāya ekaddhānamaggaṁ paṭipajjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuniyā saddhiṁ saṁvidhāya ekaddhānamaggaṁ paṭipajjeyya, antamaso gāmantarampi, aññatra samayā, pācittiyaṁ.


pli: Tatthāyaṁ samayo. Satthagamanīyo hoti maggo sāsaṅkasammato sappaṭibhayo—ayaṁ tattha samayo”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunī nāma


pli: ubhatosaṅghe upasampannā.


pli: Saddhinti


pli: Saṁvidhāyāti—


pli: “gacchāma, bhagini, gacchāmāyya; gacchāmāyya, gacchāma, bhagini; ajja vā hiyyo vā pare vā gacchāmā”ti saṁvidahati, āpatti dukkaṭassa.


pli: Antamaso gāmantarampīti


pli: kukkuṭasampāte gāme, gāmantare gāmantare āpatti pācittiyassa.


pli: Agāmake araññe, addhayojane addhayojane āpatti pācittiyassa.


pli: Aññatra samayāti


pli: ṭhapetvā samayaṁ.


pli: Satthagamanīyo nāma maggo


pli: na sakkā hoti vinā satthena gantuṁ.


pli: Sāsaṅkaṁ nāma


pli: tasmiṁ magge corānaṁ niviṭṭhokāso dissati, bhuttokāso dissati, ṭhitokāso dissati, nisinnokāso dissati, nipannokāso dissati.


pli: Sappaṭibhayaṁ nāma


pli: tasmiṁ magge corehi manussā hatā dissanti, viluttā dissanti, ākoṭitā dissanti, sappaṭibhayaṁ gantvā appaṭibhayaṁ dassetvā uyyojetabbā— “gacchatha, bhaginiyo”ti.


pli: Saṁvidahite saṁvidahitasaññī ekaddhānamaggaṁ paṭipajjati, antamaso gāmantarampi, aññatra samayā, āpatti pācittiyassa.


pli: Saṁvidahite vematiko ekaddhānamaggaṁ paṭipajjati, antamaso gāmantarampi, aññatra samayā, āpatti pācittiyassa.


pli: Saṁvidahite, asaṁvidahitasaññī ekaddhānamaggaṁ paṭipajjati, antamaso gāmantarampi, aññatra samayā, āpatti pācittiyassa.


pli: Bhikkhu saṁvidahati bhikkhunī na saṁvidahati, āpatti dukkaṭassa.


pli: Asaṁvidahite saṁvidahitasaññī, āpatti dukkaṭassa.


pli: Asaṁvidahite vematiko, āpatti dukkaṭassa.


pli: Anāpatti—


pli: samaye,


pli: asaṁvidahitvā gacchati,


pli: bhikkhunī saṁvidahati, bhikkhu na saṁvidahati,


pli: visaṅketena gacchanti,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 28. Nāvābhiruhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bhikkhunīhi saddhiṁ saṁvidhāya ekaṁ nāvaṁ abhiruhanti.


pli: Manussā ujjhāyanti khiyyanti vipācenti—


pli: “yatheva mayaṁ sapajāpatikā nāvāya kīḷāma, evamevime samaṇā sakyaputtiyā bhikkhunīhi saddhiṁ saṁvidhāya nāvāya kīḷantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhunīhi saddhiṁ saṁvidhāya ekaṁ nāvaṁ abhiruhissantī”ti …pe…


pli: “saccaṁ kira tumhe, bhikkhave, bhikkhunīhi saddhiṁ saṁvidhāya ekaṁ nāvaṁ abhiruhathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhunīhi saddhiṁ saṁvidhāya ekaṁ nāvaṁ abhiruhissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuniyā saddhiṁ saṁvidhāya ekaṁ nāvaṁ abhiruheyya, uddhaṅgāminiṁ vā adhogāminiṁ vā, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sambahulā bhikkhū ca bhikkhuniyo ca sāketā sāvatthiṁ addhānamaggappaṭipannā honti.


pli: Antarāmagge nadī taritabbā hoti.


pli: Atha kho tā bhikkhuniyo te bhikkhū etadavocuṁ—


pli: “mayampi ayyehi saddhiṁ uttarissāmā”ti.


pli: “Na, bhaginī, kappati bhikkhuniyā saddhiṁ saṁvidhāya ekaṁ nāvaṁ abhiruhituṁ;


pli: tumhe vā paṭhamaṁ uttaratha mayaṁ vā uttarissāmā”ti.


pli: “Ayyā, bhante, aggapurisā.


pli: Ayyāva paṭhamaṁ uttarantū”ti.


pli: Atha kho tāsaṁ bhikkhunīnaṁ pacchā uttarantīnaṁ corā acchindiṁsu ca dūsesuñca.


pli: Atha kho tā bhikkhuniyo sāvatthiṁ gantvā bhikkhunīnaṁ etamatthaṁ ārocesuṁ.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, tiriyaṁ taraṇāya bhikkhuniyā saddhiṁ saṁvidhāya ekaṁ nāvaṁ abhiruhituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuniyā saddhiṁ saṁvidhāya ekaṁ nāvaṁ abhiruheyya uddhaṅgāminiṁ vā adhogāminiṁ vā, aññatra tiriyaṁ taraṇāya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunī nāma


pli: ubhatosaṅghe upasampannā.


pli: Saddhinti


pli: Saṁvidhāyāti


pli: “abhiruhāma, bhagini, abhiruhāmāyya; abhiruhāmāyya, abhiruhāma, bhagini; ajja vā hiyyo vā pare vā abhiruhāmā”ti saṁvidahati āpatti dukkaṭassa.


pli: Bhikkhuniyā abhiruḷhe bhikkhu abhiruhati, āpatti pācittiyassa.


pli: Bhikkhumhi abhiruḷhe bhikkhunī abhiruhati, āpatti pācittiyassa.


pli: Ubho vā abhiruhanti, āpatti pācittiyassa.


pli: Uddhaṅgāmininti


pli: ujjavanikāya.


pli: Adhogāmininti


pli: ojavanikāya.


pli: Aññatra tiriyaṁ taraṇāyāti


pli: ṭhapetvā tiriyaṁ taraṇaṁ.


pli: Kukkuṭasampāte gāme, gāmantare gāmantare āpatti pācittiyassa.


pli: Agāmake araññe, aḍḍhayojane aḍḍhayojane āpatti pācittiyassa.


pli: Saṁvidahite saṁvidahitasaññī ekaṁ nāvaṁ abhiruhati uddhaṅgāminiṁ vā adhogāminiṁ vā, aññatra tiriyaṁ taraṇāya, āpatti pācittiyassa.


pli: Saṁvidahite vematiko ekaṁ nāvaṁ abhiruhati uddhaṅgāminiṁ vā adhogāminiṁ vā, aññatra tiriyaṁ taraṇāya, āpatti pācittiyassa.


pli: Saṁvidahite asaṁvidahitasaññī ekaṁ nāvaṁ abhiruhati uddhaṅgāminiṁ vā adhogāminiṁ vā, aññatra tiriyaṁ taraṇāya, āpatti pācittiyassa.


pli: Bhikkhu saṁvidahati, bhikkhunī na saṁvidahati, āpatti dukkaṭassa.


pli: Asaṁvidahite saṁvidahitasaññī, āpatti dukkaṭassa.


pli: Asaṁvidahite vematiko, āpatti dukkaṭassa.


pli: Anāpatti—


pli: tiriyaṁ taraṇāya,


pli: asaṁvidahitvā abhiruhanti,


pli: bhikkhunī saṁvidahati, bhikkhu na saṁvidahati,


pli: visaṅketena abhiruhanti,


pli: āpadāsu,


pli: ummattakassa,


pli: ādikammissāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 29. Paripācitasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena thullanandā bhikkhunī aññatarassa kulassa kulūpikā hoti niccabhattikā.


pli: Tena ca gahapatinā therā bhikkhū nimantitā honti.


pli: Atha kho thullanandā bhikkhunī pubbaṇhasamayaṁ nivāsetvā pattacīvaramādāya yena taṁ kulaṁ tenupasaṅkami; upasaṅkamitvā taṁ gahapatiṁ etadavoca—


pli: “kimidaṁ, gahapati, pahūtaṁ khādanīyaṁ bhojanīyaṁ paṭiyattan”ti?


pli: “Therā mayā, ayye, nimantitā”ti.


pli: “Ke pana te, gahapati, therā”ti?


pli: “Ayyo sāriputto ayyo mahāmoggallāno ayyo mahākaccāno ayyo mahākoṭṭhiko ayyo mahākappino ayyo mahācundo ayyo anuruddho ayyo revato ayyo upāli ayyo ānando ayyo rāhulo”ti.


pli: “Kiṁ pana tvaṁ, gahapati, mahānāge tiṭṭhamāne ceṭake nimantesī”ti?


pli: “Ke pana te, ayye, mahānāgā”ti?


pli: “Ayyo devadatto ayyo kokāliko ayyo kaṭamodakatissako ayyo khaṇḍadeviyā putto ayyo samuddadatto”ti.


pli: Ayaṁ carahi thullanandāya bhikkhuniyā antarā kathā vippakatā, atha te therā bhikkhū pavisiṁsu.


pli: “Saccaṁ mahānāgā kho tayā, gahapati, nimantitā”ti.


pli: “Idāneva kho tvaṁ, ayye, ceṭake akāsi; idāni mahānāge”ti.


pli: Gharato ca nikkaḍḍhi, niccabhattañca pacchindi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma devadatto jānaṁ bhikkhuniparipācitaṁ piṇḍapātaṁ bhuñjissatī”ti …pe…


pli: “saccaṁ kira tvaṁ, devadatta, jānaṁ bhikkhuniparipācitaṁ piṇḍapātaṁ bhuñjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, jānaṁ bhikkhuniparipācitaṁ piṇḍapātaṁ bhuñjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ bhikkhuniparipācitaṁ piṇḍapātaṁ bhuñjeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu rājagahā pabbajito ñātikulaṁ agamāsi.


pli: Manussā—“cirassampi bhadanto āgato”ti sakkaccaṁ bhattaṁ akaṁsu.


pli: Tassa kulassa kulūpikā bhikkhunī te manusse etadavoca—


pli: “dethayyassa, āvuso, bhattan”ti.


pli: Atha kho so bhikkhu—


pli: “bhagavatā paṭikkhittaṁ jānaṁ bhikkhuniparipācitaṁ piṇḍapātaṁ bhuñjitun”ti kukkuccāyanto na paṭiggahesi.


pli: Nāsakkhi piṇḍāya carituṁ, chinnabhatto ahosi.


pli: Atha kho so bhikkhu ārāmaṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, pubbe gihisamārambhe jānaṁ bhikkhuniparipācitaṁ piṇḍapātaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ bhikkhuniparipācitaṁ piṇḍapātaṁ bhuñjeyya, aññatra pubbe gihisamārambhā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti aññe vā tassa ārocenti sā vā āroceti.


pli: Bhikkhunī nāma


pli: ubhatosaṅghe upasampannā.


pli: Paripāceti nāma


pli: pubbe adātukāmānaṁ akattukāmānaṁ— “ayyo bhāṇako, ayyo bahussuto, ayyo suttantiko, ayyo vinayadharo, ayyo dhammakathiko, detha ayyassa, karotha ayyassā”ti esā paripāceti nāma.


pli: Piṇḍapāto nāma


pli: pañcannaṁ bhojanānaṁ aññataraṁ bhojanaṁ.


pli: Aññatra pubbe gihisamārambhāti


pli: ṭhapetvā gihisamārambhaṁ.


pli: Gihisamārambho nāma


pli: ñātakā vā honti pavāritā vā pakatipaṭiyattaṁ vā.


pli: Aññatra pubbe gihisamārambhā bhuñjissāmīti paṭiggaṇhāti, āpatti dukkaṭassa.


pli: Ajjhohāre ajjhohāre, āpatti pācittiyassa.


pli: Paripācite paripācitasaññī bhuñjati, aññatra pubbe gihisamārambhā, āpatti pācittiyassa.


pli: Paripācite vematiko bhuñjati, aññatra pubbe gihisamārambhā, āpatti dukkaṭassa.


pli: Paripācite aparipācitasaññī bhuñjati, aññatra pubbe gihisamārambhā, anāpatti.


pli: Ekatoupasampannāya paripācitaṁ bhuñjati, aññatra pubbe gihisamārambhā, āpatti dukkaṭassa.


pli: Aparipācite paripācitasaññī, āpatti dukkaṭassa.


pli: Aparipācite vematiko, āpatti dukkaṭassa.


pli: Aparipācite aparipācitasaññī, anāpatti.


pli: Anāpatti—


pli: pubbe gihisamārambhe,


pli: sikkhamānā paripāceti,


pli: sāmaṇerī paripāceti,


pli: pañca bhojanāni ṭhapetvā sabbattha anāpatti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 3. Pesuññasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bhikkhūnaṁ bhaṇḍanajātānaṁ kalahajātānaṁ vivādāpannānaṁ pesuññaṁ upasaṁharanti;


pli: imassa sutvā amussa akkhāyanti, imassa bhedāya; amussa sutvā imassa akkhāyanti, amussa bhedāya.


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhūnaṁ bhaṇḍanajātānaṁ kalahajātānaṁ vivādāpannānaṁ pesuññaṁ upasaṁharissanti, imassa sutvā amussa akkhāyissanti, imassa bhedāya;


pli: amussa sutvā imassa akkhāyissanti, amussa bhedāya.


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, bhikkhūnaṁ bhaṇḍanajātānaṁ kalahajātānaṁ vivādāpannānaṁ pesuññaṁ upasaṁharatha, imassa sutvā amussa akkhāyatha, imassa bhedāya, amussa sutvā imassa akkhāyatha, amussa bhedāya?


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhūnaṁ bhaṇḍanajātānaṁ kalahajātānaṁ vivādāpannānaṁ pesuññaṁ upasaṁharissatha.


pli: Imassa sutvā amussa akkhāyissatha, imassa bhedāya. Amussa sutvā imassa akkhāyissatha, amussa bhedāya.


pli: Netaṁ, moghapurisā, appasannānaṁ vā pasādāya.


pli: Pasannānaṁ vā bhiyyobhāvāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Bhikkhupesuññe pācittiyan”ti.


pli: Pesuññaṁ nāma


pli: dvīhākārehi pesuññaṁ hoti— piyakamyassa vā bhedādhippāyassa vā.


pli: Dasahākārehi pesuññaṁ upasaṁharati— jātitopi, nāmatopi, gottatopi, kammatopi, sippatopi, ābādhatopi, liṅgatopi, kilesatopi, āpattitopi, akkosatopi.


pli: Jāti nāma


pli: dve jātiyo— hīnā ca jāti ukkaṭṭhā ca jāti.


pli: Hīnā nāma jāti—


pli: caṇḍālajāti venajāti nesādajāti rathakārajāti pukkusajāti. Esā hīnā nāma jāti.


pli: Ukkaṭṭhā nāma jāti—


pli: khattiyajāti brāhmaṇajāti. Esā ukkaṭṭhā nāma jāti.


pli: Akkoso nāma


pli: dve akkosā— hīno ca akkoso ukkaṭṭho ca akkoso.


pli: Hīno nāma akkoso—


pli: “oṭṭhosi, meṇḍosi, goṇosi, gadrabhosi, tiracchānagatosi, nerayikosi; natthi tuyhaṁ sugati; duggatiyeva tuyhaṁ pāṭikaṅkhā”ti, yakārena vā bhakārena vā kāṭakoṭacikāya vā. Eso hīno nāma akkoso.


pli: Ukkaṭṭho nāma akkoso—


pli: “paṇḍitosi, byattosi, medhāvīsi, bahussutosi, dhammakathikosi; natthi tuyhaṁ duggati; sugatiyeva tuyhaṁ pāṭikaṅkhā”ti. Eso ukkaṭṭho nāma akkoso.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘caṇḍālo veno nesādo rathakāro pukkuso’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘khattiyo brāhmaṇo’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘avakaṇṇako javakaṇṇako dhaniṭṭhako saviṭṭhako kulavaḍḍhako’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘buddharakkhito dhammarakkhito saṅgharakkhito’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘kosiyo bhāradvājo’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘gotamo moggallāno kaccāno vāsiṭṭho’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘koṭṭhako pupphachaḍḍako’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘kassako vāṇijo gorakkho’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘naḷakāro kumbhakāro pesakāro cammakāro nahāpito’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘muddiko gaṇako lekhako’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘kuṭṭhiko gaṇḍiko kilāsiko sosiko apamāriko’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘madhumehiko’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘atidīgho atirasso atikaṇho accodāto’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘nātidīgho nātirasso nātikaṇho nāccodāto’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘rāgapariyuṭṭhito dosapariyuṭṭhito mohapariyuṭṭhito’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘vītarāgo vītadoso vītamoho’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘pārājikaṁ ajjhāpanno, saṅghādisesaṁ ajjhāpanno, thullaccayaṁ ajjhāpanno, pācittiyaṁ ajjhāpanno, pāṭidesanīyaṁ ajjhāpanno, dukkaṭaṁ ajjhāpanno, dubbhāsitaṁ ajjhāpanno’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘sotāpanno’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘oṭṭho meṇḍo goṇo gadrabho tiracchānagato nerayiko, natthi tassa sugati, duggatiyeva tassa pāṭikaṅkhā’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo taṁ ‘paṇḍito byatto medhāvī bahussuto dhammakathiko, natthi tassa duggati, sugatiyeva tassa pāṭikaṅkhā’ti bhaṇatī”ti. Āpatti vācāya, vācāya pācittiyassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘santi idhekacce caṇḍālā venā nesādā rathakārā, pukkusā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘santi idhekacce khattiyā brāhmaṇā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa …pe….


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘santi idhekacce paṇḍitā byattā medhāvī bahussutā dhammakathikā, natthi tesaṁ duggati, sugatiyeva tesaṁ pāṭikaṅkhā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘ye nūna caṇḍālā venā nesādā rathakārā pukkusā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘ye nūna paṇḍitā byattā medhāvī bahussutā dhammakathikā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘na mayaṁ caṇḍālā venā nesādā rathakārā pukkusā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati— “itthannāmo ‘na mayaṁ paṇḍitā byattā medhāvī bahussutā dhammakathikā, natthamhākaṁ duggati, sugatiyeva amhākaṁ pāṭikaṅkhā’ti bhaṇati, na so aññaṁ bhaṇati, taññeva bhaṇatī”ti. Āpatti vācāya, vācāya dukkaṭassa.


pli: Upasampanno upasampannassa sutvā upasampannassa pesuññaṁ upasaṁharati; āpatti vācāya, vācāya pācittiyassa.


pli: Upasampanno upasampannassa sutvā anupasampannassa pesuññaṁ upasaṁharati, āpatti dukkaṭassa.


pli: Upasampanno anupasampannassa sutvā upasampannassa pesuññaṁ upasaṁharati, āpatti dukkaṭassa.


pli: Upasampanno anupasampannassa sutvā anupasampannassa pesuññaṁ upasaṁharati, āpatti dukkaṭassa.


pli: Anāpatti—


pli: napiyakamyassa,


pli: nabhedādhippāyassa,


pli: ummattakassa,


pli: ādikammikassāti.


pli: Pesuññasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ovādavagga


pli: 30. Rahonisajjasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmato udāyissa purāṇadutiyikā bhikkhunīsu pabbajitā hoti.


pli: Sā āyasmato udāyissa santike abhikkhaṇaṁ āgacchati, āyasmāpi udāyī tassā bhikkhuniyā santike abhikkhaṇaṁ gacchati.


pli: Tena kho pana samayena āyasmā udāyī tassā bhikkhuniyā saddhiṁ eko ekāya raho nisajjaṁ kappesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī bhikkhuniyā saddhiṁ eko ekāya raho nisajjaṁ kappessatī”ti …pe…


pli: “saccaṁ kira tvaṁ, udāyi, bhikkhuniyā saddhiṁ eko ekāya raho nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhuniyā saddhiṁ eko ekāya raho nisajjaṁ kappessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuniyā saddhiṁ eko ekāya raho nisajjaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunī nāma


pli: ubhatosaṅghe upasampannā.


pli: Saddhinti


pli: Eko ekāyāti


pli: bhikkhu ceva hoti bhikkhunī ca.


pli: Raho nāma


pli: cakkhussa raho sotassa raho.


pli: Cakkhussa raho nāma


pli: na sakkā hoti akkhiṁ vā nikhaṇīyamāne bhamukaṁ vā ukkhipīyamāne sīsaṁ vā ukkhipīyamāne passituṁ.


pli: Sotassa raho nāma


pli: na sakkā hoti pakatikathā sotuṁ.


pli: Nisajjaṁ kappeyyāti


pli: bhikkhuniyā nisinnāya bhikkhu upanisinno vā hoti upanipanno vā, āpatti pācittiyassa.


pli: Bhikkhu nisinne bhikkhunī upanisinnā vā hoti upanipannā vā, āpatti pācittiyassa.


pli: Ubho vā nisinnā honti ubho vā nipannā, āpatti pācittiyassa.


pli: Raho rahosaññī eko ekāya nisajjaṁ kappeti, āpatti pācittiyassa.


pli: Raho vematiko eko ekāya nisajjaṁ kappeti, āpatti pācittiyassa.


pli: Raho arahosaññī eko ekāya nisajjaṁ kappeti, āpatti pācittiyassa.


pli: Araho rahosaññī, āpatti dukkaṭassa.


pli: Araho vematiko, āpatti dukkaṭassa.


pli: Araho arahosaññī, anāpatti.


pli: Anāpatti—


pli: yo koci viññū dutiyo hoti,


pli: tiṭṭhati na nisīdati,


pli: arahopekkho,


pli: aññavihito nisīdati,


pli: ummattakassa,


pli: ādikammikassāti.


pli: Ovādavaggo tatiyo.


pli: Tassuddānaṁ


pli: Asammataatthaṅgatū,


pli: Passayāmisadānena;


pli: Sibbati addhānaṁ nāvaṁ bhuñjeyya,


pli: Eko ekāya te dasāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 31. Āvasathapiṇḍasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyā avidūre aññatarassa pūgassa āvasathapiṇḍo paññatto hoti.


pli: Chabbaggiyā bhikkhū pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisitvā piṇḍaṁ alabhamānā āvasathaṁ agamaṁsu.


pli: Manussā—“cirassampi bhadantā āgatā”ti sakkaccaṁ parivisiṁsu.


pli: Atha kho chabbaggiyā bhikkhū dutiyampi divasaṁ …pe… tatiyampi divasaṁ pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisitvā piṇḍaṁ alabhamānā āvasathaṁ gantvā bhuñjiṁsu.


pli: Atha kho chabbaggiyānaṁ bhikkhūnaṁ etadahosi—


pli: “kiṁ mayaṁ karissāma ārāmaṁ gantvā.


pli: Hiyyopi idheva āgantabbaṁ bhavissatī”ti,


pli: tattheva anuvasitvā anuvasitvā āvasathapiṇḍaṁ bhuñjanti.


pli: Titthiyā apasakkanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā anuvasitvā anuvasitvā āvasathapiṇḍaṁ bhuñjissanti.


pli: Nayimesaññeva āvasathapiṇḍo paññatto;


pli: sabbesaññeva āvasathapiṇḍo paññatto”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū anuvasitvā anuvasitvā āvasathapiṇḍaṁ bhuñjissantī”ti …pe…


pli: “saccaṁ kira tumhe, bhikkhave, anuvasitvā anuvasitvā āvasathapiṇḍaṁ bhuñjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, anuvasitvā anuvasitvā āvasathapiṇḍaṁ bhuñjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Eko āvasathapiṇḍo bhuñjitabbo. Tato ce uttari bhuñjeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena āyasmā sāriputto kosalesu janapade sāvatthiṁ gacchanto yena aññataro āvasatho tenupasaṅkami.


pli: Manussā—“cirassampi thero āgato”ti sakkaccaṁ parivisiṁsu.


pli: Atha kho āyasmato sāriputtassa bhuttāvissa kharo ābādho uppajji, nāsakkhi tamhā āvasathā pakkamituṁ.


pli: Atha kho te manussā dutiyampi divasaṁ āyasmantaṁ sāriputtaṁ etadavocuṁ—


pli: “bhuñjatha, bhante”ti.


pli: Atha kho āyasmā sāriputto—


pli: “bhagavatā paṭikkhittaṁ anuvasitvā anuvasitvā āvasathapiṇḍaṁ bhuñjitun”ti kukkuccāyanto na paṭiggahesi;


pli: chinnabhatto ahosi.


pli: Atha kho āyasmā sāriputto sāvatthiṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānena bhikkhunā anuvasitvā anuvasitvā āvasathapiṇḍaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Agilānena bhikkhunā eko āvasathapiṇḍo bhuñjitabbo. Tato ce uttari bhuñjeyya, pācittiyan”ti.


pli: Agilāno nāma


pli: sakkoti tamhā āvasathā pakkamituṁ.


pli: Gilāno nāma


pli: na sakkoti tamhā āvasathā pakkamituṁ.


pli: Āvasathapiṇḍo nāma


pli: pañcannaṁ bhojanānaṁ aññataraṁ bhojanaṁ— sālāya vā maṇḍape vā rukkhamūle vā ajjhokāse vā anodissa yāvadattho paññatto hoti.


pli: Agilānena bhikkhunā sakiṁ bhuñjitabbo. Tato ce uttari “bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Agilāno agilānasaññī tatuttari āvasathapiṇḍaṁ bhuñjati, āpatti pācittiyassa.


pli: Agilāno vematiko tatuttari āvasathapiṇḍaṁ bhuñjati, āpatti pācittiyassa.


pli: Agilāno gilānasaññī tatuttari āvasathapiṇḍaṁ bhuñjati, āpatti pācittiyassa.


pli: Gilāno agilānasaññī, āpatti dukkaṭassa.


pli: Gilāno vematiko āpatti dukkaṭassa.


pli: Gilāno gilānasaññī, anāpatti.


pli: Anāpatti—


pli: gilānassa,


pli: agilāno sakiṁ bhuñjati,


pli: gacchanto, vā āgacchanto vā bhuñjati,


pli: sāmikā nimantetvā bhojenti,


pli: odissa paññatto hoti,


pli: na yāvadattho paññatto hoti,


pli: pañca bhojanāni ṭhapetvā sabbattha anāpatti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 32. Gaṇabhojanasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena devadatto parihīnalābhasakkāro sapariso kulesu viññāpetvā viññāpetvā bhuñjati.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā kulesu viññāpetvā viññāpetvā bhuñjissanti.


pli: Kassa sampannaṁ na manāpaṁ, kassa sāduṁ na ruccatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma devadatto sapariso kulesu viññāpetvā viññāpetvā bhuñjissatī”ti …pe…


pli: “saccaṁ kira tvaṁ, devadatta, sapariso kulesu viññāpetvā viññāpetvā bhuñjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, sapariso kulesu viññāpetvā viññāpetvā bhuñjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Gaṇabhojane pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena manussā gilāne bhikkhū bhattena nimantenti.


pli: Bhikkhū kukkuccāyantā nādhivāsenti—“paṭikkhittaṁ bhagavatā gaṇabhojanan”ti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānena bhikkhunā gaṇabhojanaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Gaṇabhojane, aññatra samayā, pācittiyaṁ.


pli: Tatthāyaṁ samayo. Gilānasamayo—ayaṁ tattha samayo”ti.


pli: Tena kho pana samayena manussā cīvaradānasamaye sacīvarabhattaṁ paṭiyādetvā bhikkhū nimantenti—


pli: “bhojetvā cīvarena acchādessāmā”ti.


pli: Cīvaraṁ parittaṁ uppajjati.


pli: Bhagavato etamatthaṁ ārocesuṁ …pe…


pli: anujānāmi, bhikkhave, cīvaradānasamaye gaṇabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo—ayaṁ tattha samayo”ti.


pli: Tena kho pana samayena manussā cīvarakārake bhikkhū bhattena nimantenti.


pli: anujānāmi, bhikkhave, cīvarakārasamaye gaṇabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo—ayaṁ tattha samayo”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū manussehi saddhiṁ addhānaṁ gacchanti.


pli: Atha kho te bhikkhū te manusse etadavocuṁ—


pli: “muhuttaṁ, āvuso, āgametha; piṇḍāya carissāmā”ti.


pli: Te evamāhaṁsu—


pli: “idheva, bhante, bhuñjathā”ti.


pli: Bhikkhū kukkuccāyantā na paṭiggaṇhanti—“paṭikkhittaṁ bhagavatā gaṇabhojanan”ti.


pli: anujānāmi, bhikkhave, addhānagamanasamaye gaṇabhojanaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Gaṇabhojane, aññatra samayā, pācittiyaṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo, addhānagamanasamayo—ayaṁ tattha samayo”ti.


pli: Tena kho pana samayena bhikkhū manussehi saddhiṁ nāvāya gacchanti.


pli: Atha kho te bhikkhū te manusse etadavocuṁ—“muhuttaṁ, āvuso, tīraṁ upanetha; piṇḍāya carissāmā”ti.


pli: Te evamāhaṁsu—“idheva, bhante, bhuñjathā”ti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, nāvābhiruhanasamaye gaṇabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo, addhānagamanasamayo, nāvābhiruhanasamayo—ayaṁ tattha samayo”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena disāsu vassaṁvuṭṭhā bhikkhū rājagahaṁ āgacchanti bhagavantaṁ dassanāya.


pli: Manussā nānāverajjake bhikkhū passitvā bhattena nimantenti.


pli: Bhikkhū kukkuccāyantā nādhivāsenti—“paṭikkhittaṁ bhagavatā gaṇabhojanan”ti.


pli: anujānāmi, bhikkhave, mahāsamaye gaṇabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo, addhānagamanasamayo, nāvābhiruhanasamayo, mahāsamayo—ayaṁ tattha samayo”ti.


pli: Tena kho pana samayena rañño māgadhassa seniyassa bimbisārassa ñātisālohito ājīvakesu pabbajito hoti. Atha kho so ājīvako yena rājā māgadho seniyo bimbisāro tenupasaṅkami; upasaṅkamitvā rājānaṁ māgadhaṁ seniyaṁ bimbisāraṁ etadavoca—“icchāmahaṁ, mahārāja, sabbapāsaṇḍikabhattaṁ kātun”ti.


pli: “Sace tvaṁ, bhante, buddhappamukhaṁ bhikkhusaṅghaṁ paṭhamaṁ bhojeyyāsi”.


pli: “Evaṁ kareyyāmī”ti.


pli: Atha kho so ājīvako bhikkhūnaṁ santike dūtaṁ pāhesi—“adhivāsentu me bhikkhū svātanāya bhattan”ti.


pli: Atha kho so ājīvako yena bhagavā tenupasaṅkami; upasaṅkamitvā bhagavatā saddhiṁ sammodi, sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsi. Ekamantaṁ ṭhito kho so ājīvako bhagavantaṁ etadavoca—


pli: “bhavampi gotamo pabbajito, ahampi pabbajito;


pli: arahati pabbajito pabbajitassa piṇḍaṁ paṭiggahetuṁ.


pli: Adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho so ājīvako bhagavato adhivāsanaṁ viditvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, samaṇabhattasamaye gaṇabhojanaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: Gaṇabhojane, aññatra samayā, pācittiyaṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo, addhānagamanasamayo, nāvābhiruhanasamayo, mahāsamayo, samaṇabhattasamayo—ayaṁ tattha samayo”ti.


pli: Gaṇabhojanaṁ nāma


pli: yattha cattāro bhikkhū pañcannaṁ bhojanānaṁ aññatarena bhojanena nimantitā bhuñjanti. Etaṁ gaṇabhojanaṁ nāma.


pli: Aññatra samayāti


pli: ṭhapetvā samayaṁ.


pli: Gilānasamayo nāma


pli: antamaso pādāpi phalitā honti. “Gilānasamayo”ti bhuñjitabbaṁ.


pli: Cīvaradānasamayo nāma


pli: anatthate kathine vassānassa pacchimo māso, atthate kathine pañcamāsā. “Cīvaradānasamayo”ti bhuñjitabbaṁ.


pli: Cīvarakārasamayo nāma


pli: cīvare kayiramāne. “Cīvarakārasamayo”ti bhuñjitabbaṁ.


pli: Addhānagamanasamayo nāma


pli: “addhayojanaṁ gacchissāmī”ti bhuñjitabbaṁ, gacchantena bhuñjitabbaṁ, gatena bhuñjitabbaṁ.


pli: Nāvābhiruhanasamayo nāma


pli: “nāvaṁ abhiruhissāmī”ti bhuñjitabbaṁ, āruḷhena bhuñjitabbaṁ, oruḷhena bhuñjitabbaṁ.


pli: Mahāsamayo nāma


pli: yattha dve tayo bhikkhū piṇḍāya caritvā yāpenti, catutthe āgate na yāpenti. “Mahāsamayo”ti bhuñjitabbaṁ.


pli: Samaṇabhattasamayo nāma


pli: yo koci paribbājakasamāpanno bhattaṁ karoti. “Samaṇabhattasamayo”ti bhuñjitabbaṁ.


pli: “Aññatra samayā bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Gaṇabhojane gaṇabhojanasaññī, aññatra samayā, bhuñjati, āpatti pācittiyassa.


pli: Gaṇabhojane vematiko, aññatra samayā, bhuñjati, āpatti pācittiyassa.


pli: Gaṇabhojane nagaṇabhojanasaññī, aññatra samayā, bhuñjati, āpatti pācittiyassa.


pli: Nagaṇabhojane gaṇabhojanasaññī, āpatti dukkaṭassa.


pli: Nagaṇabhojane vematiko, āpatti dukkaṭassa.


pli: Anāpatti—


pli: samaye,


pli: dve tayo ekato bhuñjanti,


pli: piṇḍāya caritvā ekato sannipatitvā bhuñjanti,


pli: niccabhattaṁ,


pli: salākabhattaṁ,


pli: pakkhikaṁ,


pli: uposathikaṁ,


pli: pāṭipadikaṁ,


pli: pañca bhojanāni ṭhapetvā sabbattha anāpatti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 33. Paramparabhojanasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena vesāliyaṁ paṇītānaṁ bhattānaṁ bhattapaṭipāṭi adhiṭṭhitā hoti.


pli: Atha kho aññatarassa daliddassa kammakārassa etadahosi—“na kho idaṁ orakaṁ bhavissati yathayime manussā sakkaccaṁ bhattaṁ karonti; yannūnāhampi bhattaṁ kareyyan”ti.


pli: Atha kho so daliddo kammakāro yena kirapatiko tenupasaṅkami; upasaṅkamitvā taṁ kirapatikaṁ etadavoca—“icchāmahaṁ, ayyaputta, buddhappamukhassa bhikkhusaṅghassa bhattaṁ kātuṁ.


pli: Dehi me vetanan”ti.


pli: Sopi kho kirapatiko saddho hoti pasanno.


pli: Atha kho so kirapatiko tassa daliddassa kammakārassa abbhātirekaṁ vetanaṁ adāsi.


pli: Atha kho so daliddo kammakāro yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so daliddo kammakāro bhagavantaṁ etadavoca—


pli: “adhivāsetu me, bhante, bhagavā svātanāya bhattaṁ saddhiṁ bhikkhusaṅghenā”ti.


pli: “Mahā kho, āvuso, bhikkhusaṅgho, jānāhī”ti.


pli: “Hotu, bhante, mahā bhikkhusaṅgho.


pli: Bahū me badarā paṭiyattā badaramissena peyyā paripūrissantī”ti.


pli: Adhivāsesi bhagavā tuṇhībhāvena.


pli: Atha kho so daliddo kammakāro bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Assosuṁ kho bhikkhū—“daliddena kira kammakārena svātanāya buddhappamukho bhikkhusaṅgho nimantito, badaramissena peyyā paripūrissantī”ti.


pli: Te kālasseva piṇḍāya caritvā bhuñjiṁsu.


pli: Assosuṁ kho manussā—“daliddena kira kammakārena buddhappamukho bhikkhusaṅgho nimantito”ti. Te daliddassa kammakārassa pahūtaṁ khādanīyaṁ bhojanīyaṁ abhihariṁsu.


pli: Atha kho so daliddo kammakāro tassā rattiyā accayena paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—“kālo, bhante, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena tassa daliddassa kammakārassa nivesanaṁ tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho so daliddo kammakāro bhattagge bhikkhū parivisati. Bhikkhū evamāhaṁsu—


pli: “thokaṁ, āvuso, dehi. Thokaṁ, āvuso, dehī”ti.


pli: “Mā kho tumhe, bhante, ‘ayaṁ daliddo kammakāro’ti thokaṁ thokaṁ paṭiggaṇhittha.


pli: Pahūtaṁ me khādanīyaṁ bhojanīyaṁ paṭiyattaṁ.


pli: Paṭiggaṇhatha, bhante, yāvadatthan”ti.


pli: “Na kho mayaṁ, āvuso, etaṅkāraṇā thokaṁ thokaṁ paṭiggaṇhāma.


pli: Api ca, mayaṁ kālasseva piṇḍāya caritvā bhuñjimhā; tena mayaṁ thokaṁ thokaṁ paṭiggaṇhāmā”ti.


pli: Atha kho so daliddo kammakāro ujjhāyati khiyyati vipāceti—


pli: “kathañhi nāma bhadantā mayā nimantitā aññatra bhuñjissanti.


pli: Na cāhaṁ paṭibalo yāvadatthaṁ dātun”ti?


pli: Assosuṁ kho bhikkhū tassa daliddassa kammakārassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū aññatra nimantitā aññatra bhuñjissantī”ti …pe…


pli: “saccaṁ kira, bhikkhave, bhikkhū aññatra nimantitā aññatra bhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā aññatra nimantitā aññatra bhuñjissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Paramparabhojane pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu gilāno hoti.


pli: Aññataro bhikkhu piṇḍapātaṁ ādāya yena so bhikkhu tenupasaṅkami; upasaṅkamitvā taṁ bhikkhuṁ etadavoca—“bhuñjāhi, āvuso”ti.


pli: “Alaṁ, āvuso, atthi me bhattapaccāsā”ti.


pli: Tassa bhikkhuno piṇḍapāto ussūre āharīyittha. So bhikkhu na cittarūpaṁ bhuñji.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānena bhikkhunā paramparabhojanaṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Paramparabhojane, aññatra samayā, pācittiyaṁ.


pli: Tatthāyaṁ samayo. Gilānasamayo—ayaṁ tattha samayo”ti.


pli: Tena kho pana samayena manussā cīvaradānasamaye sacīvarabhattaṁ paṭiyādetvā bhikkhū nimantenti—“bhojetvā cīvarena acchādessāmā”ti.


pli: Bhikkhū kukkuccāyantā nādhivāsenti—“paṭikkhittaṁ bhagavatā paramparabhojanan”ti.


pli: Cīvaraṁ parittaṁ uppajjati.


pli: Bhagavato etamatthaṁ ārocesuṁ …pe…


pli: anujānāmi, bhikkhave, cīvaradānasamaye paramparabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo—ayaṁ tattha samayo”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena manussā cīvarakārake bhikkhū bhattena nimantenti.


pli: anujānāmi, bhikkhave, cīvarakārasamaye paramparabhojanaṁ bhuñjituṁ.


pli: Tatthāyaṁ samayo. Gilānasamayo, cīvaradānasamayo, cīvarakārasamayo—ayaṁ tattha samayo”ti.


pli: Atha kho bhagavā pubbaṇhasamayaṁ nivāsetvā pattacīvaramādāya āyasmatā ānandena pacchāsamaṇena yena aññataraṁ kulaṁ tenupasaṅkami;


pli: upasaṅkamitvā paññatte āsane nisīdi. Atha kho te manussā bhagavato ca āyasmato ca ānandassa bhojanaṁ adaṁsu.


pli: Āyasmā ānando kukkuccāyanto na paṭiggaṇhāti.


pli: “Gaṇhāhi, ānandā”ti.


pli: “Alaṁ, bhagavā, atthi me bhattapaccāsā”ti.


pli: “Tenahānanda, vikappetvā gaṇhāhī”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—“


pli: anujānāmi, bhikkhave, vikappetvā paramparabhojanaṁ bhuñjituṁ.


pli: Evañca pana, bhikkhave, vikappetabbaṁ—‘mayhaṁ bhattapaccāsaṁ itthannāmassa dammī’”ti.


pli: Paramparabhojanaṁ nāma


pli: pañcannaṁ bhojanānaṁ aññatarena bhojanena nimantito, taṁ ṭhapetvā aññaṁ pañcannaṁ bhojanānaṁ aññataraṁ bhojanaṁ bhuñjati, etaṁ paramparabhojanaṁ nāma.


pli: Aññatra samayāti


pli: ṭhapetvā samayaṁ.


pli: Gilānasamayo nāma


pli: na sakkoti ekāsane nisinno yāvadatthaṁ bhuñjituṁ. “Gilānasamayo”ti bhuñjitabbaṁ.


pli: Cīvaradānasamayo nāma


pli: anatthate kathine vassānassa pacchimo māso, atthate kathine pañca māsā. “Cīvaradānasamayo”ti bhuñjitabbaṁ.


pli: Cīvarakārasamayo nāma


pli: cīvare kayiramāne. “Cīvarakārasamayo”ti bhuñjitabbaṁ.


pli: “Aññatra samayā bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Paramparabhojane paramparabhojanasaññī, aññatra samayā, bhuñjati, āpatti pācittiyassa.


pli: Paramparabhojane vematiko, aññatra samayā, bhuñjati, āpatti pācittiyassa.


pli: Paramparabhojane naparamparabhojanasaññī, aññatra samayā, bhuñjati, āpatti pācittiyassa.


pli: Naparamparabhojane paramparabhojanasaññī, āpatti dukkaṭassa.


pli: Naparamparabhojane vematiko, āpatti dukkaṭassa.


pli: Anāpatti—


pli: samaye,


pli: vikappetvā bhuñjati,


pli: dve tayo nimantane ekato bhuñjati,


pli: nimantanapaṭipāṭiyā bhuñjati,


pli: sakalena gāmena nimantito tasmiṁ gāme yattha katthaci bhuñjati,


pli: sakalena pūgena nimantito tasmiṁ pūge yattha katthaci bhuñjati,


pli: nimantiyamāno bhikkhaṁ gahessāmīti bhaṇati,


pli: niccabhatte,


pli: salākabhatte,


pli: pakkhike,


pli: uposathike,


pli: pāṭipadike,


pli: pañca bhojanāni ṭhapetvā sabbattha anāpatti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 34. Kāṇamātusikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena kāṇamātā upāsikā saddhā hoti pasannā.


pli: Kāṇā gāmake aññatarassa purisassa dinnā hoti.


pli: Atha kho kāṇā mātugharaṁ agamāsi kenacideva karaṇīyena.


pli: Atha kho kāṇāya sāmiko kāṇāya santike dūtaṁ pāhesi—“āgacchatu kāṇā, icchāmi kāṇāya āgatan”ti.


pli: Atha kho kāṇamātā upāsikā “kismiṁ viya rittahatthaṁ gantun”ti pūvaṁ paci.


pli: Pakke pūve aññataro piṇḍacāriko bhikkhu kāṇamātāya upāsikāya nivesanaṁ pāvisi. Atha kho kāṇamātā upāsikā tassa bhikkhuno pūvaṁ dāpesi.


pli: So nikkhamitvā aññassa ācikkhi. Tassapi pūvaṁ dāpesi.


pli: Yathāpaṭiyattaṁ pūvaṁ parikkhayaṁ agamāsi.


pli: Dutiyampi kho kāṇāya sāmiko kāṇāya santike dūtaṁ pāhesi—“āgacchatu kāṇā, icchāmi kāṇāya āgatan”ti.


pli: Dutiyampi kho kāṇamātā upāsikā “kismiṁ viya rittahatthaṁ gantun”ti pūvaṁ paci.


pli: Pakke pūve aññataro piṇḍacāriko bhikkhu kāṇamātāya upāsikāya nivesanaṁ pāvisi.


pli: Atha kho kāṇamātā upāsikā tassa bhikkhuno pūvaṁ dāpesi.


pli: Tatiyampi kho kāṇāya sāmiko kāṇāya santike dūtaṁ pāhesi—“āgacchatu kāṇā, icchāmi kāṇāya āgataṁ.


pli: Sace kāṇā nāgacchissati, ahaṁ aññaṁ pajāpatiṁ ānessāmī”ti.


pli: Tatiyampi kho kāṇamātā upāsikā kismiṁ viya rittahatthaṁ gantunti pūvaṁ paci.


pli: Atha kho kāṇāya sāmiko aññaṁ pajāpatiṁ ānesi.


pli: Assosi kho kāṇā—“tena kira purisena aññā pajāpati ānītā”ti. Sā rodantī aṭṭhāsi.


pli: Atha kho bhagavā pubbaṇhasamayaṁ nivāsetvā pattacīvaramādāya yena kāṇamātāya upāsikāya nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho kāṇamātā upāsikā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho kāṇamātaraṁ upāsikaṁ bhagavā etadavoca—“kissāyaṁ kāṇā rodatī”ti? Atha kho kāṇamātā upāsikā bhagavato etamatthaṁ ārocesi.


pli: Atha kho bhagavā kāṇamātaraṁ upāsikaṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Tena kho pana samayena aññataro sattho rājagahā paṭiyālokaṁ gantukāmo hoti.


pli: Aññataro piṇḍacāriko bhikkhu taṁ satthaṁ piṇḍāya pāvisi.


pli: Aññataro upāsako tassa bhikkhuno sattuṁ dāpesi.


pli: So nikkhamitvā aññassa ācikkhi. Tassapi sattuṁ dāpesi.


pli: Yathāpaṭiyattaṁ pātheyyaṁ parikkhayaṁ agamāsi.


pli: Atha kho so upāsako te manusse etadavoca—


pli: “ajjaṇho, ayyā, āgametha, yathāpaṭiyattaṁ pātheyyaṁ ayyānaṁ dinnaṁ.


pli: Pātheyyaṁ paṭiyādessāmī”ti.


pli: “Nāyyo sakkā āgametuṁ, payāto sattho”ti agamaṁsu.


pli: Atha kho tassa upāsakassa pātheyyaṁ paṭiyādetvā pacchā gacchantassa corā acchindiṁsu.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā paṭiggahessanti.


pli: Ayaṁ imesaṁ datvā pacchā gacchanto corehi acchinno”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya …pe… vinayānuggahāya.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Bhikkhuṁ paneva kulaṁ upagataṁ pūvehi vā manthehi vā abhihaṭṭhuṁ pavāreyya, ākaṅkhamānena bhikkhunā dvattipattapūrā paṭiggahetabbā tato ce uttari paṭiggaṇheyya pācittiyaṁ.


pli: Dvattipattapūre paṭiggahetvā tato nīharitvā bhikkhūhi saddhiṁ saṁvibhajitabbaṁ. Ayaṁ tattha sāmīcī”ti.


pli: Bhikkhuṁ paneva kulaṁ upagatanti


pli: kulaṁ nāma cattāri kulāni—khattiyakulaṁ, brāhmaṇakulaṁ, vessakulaṁ, suddakulaṁ.


pli: Upagatanti


pli: tattha gataṁ.


pli: Pūvaṁ nāma


pli: yaṁ kiñci paheṇakatthāya paṭiyattaṁ.


pli: Manthaṁ nāma


pli: yaṁ kiñci pātheyyatthāya paṭiyattaṁ.


pli: Abhihaṭṭhuṁ pavāreyyāti


pli: yāvatakaṁ icchasi tāvatakaṁ gaṇhāhīti.


pli: Ākaṅkhamānenāti


pli: icchamānena.


pli: Dvattipattapūrā paṭiggahetabbāti


pli: dvetayo pattapūrā paṭiggahetabbā.


pli: Tato ce uttari paṭigaṇheyyāti


pli: tatuttari paṭiggaṇhāti, āpatti pācittiyassa.


pli: Dvattipattapūre paṭiggahetvā


pli: tato nikkhamantena bhikkhuṁ passitvā ācikkhitabbaṁ—“amutra mayā dvattipattapūrā paṭiggahitā, mā kho tattha paṭiggaṇhī”ti.


pli: Sace passitvā na ācikkhati, āpatti dukkaṭassa.


pli: Sace ācikkhite paṭiggaṇhāti, āpatti dukkaṭassa.


pli: Tato nīharitvā bhikkhūhi saddhiṁ saṁvibhajitabbanti


pli: Ayaṁ tattha sāmīcīti


pli: ayaṁ tattha anudhammatā.


pli: Atirekadvattipattapūre atirekasaññī paṭiggaṇhāti, āpatti pācittiyassa.


pli: Atirekadvattipattapūre vematiko paṭiggaṇhāti, āpatti pācittiyassa.


pli: Atirekadvattipattapūre ūnakasaññī paṭiggaṇhāti, āpatti pācittiyassa.


pli: Ūnakadvattipattapūre atirekasaññī, āpatti dukkaṭassa.


pli: Ūnakadvattipattapūre vematiko, āpatti dukkaṭassa.


pli: Anāpatti—


pli: dvattipattapūre paṭiggaṇhāti,


pli: ūnakadvattipattapūre paṭiggaṇhāti,


pli: na paheṇakatthāya na pātheyyatthāya paṭiyattaṁ denti,


pli: paheṇakatthāya vā pātheyyatthāya vā paṭiyattasesakaṁ denti,


pli: gamane paṭippassaddhe denti,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 35. Pavāraṇāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro brāhmaṇo bhikkhū nimantetvā bhojesi.


pli: Bhikkhū bhuttāvī pavāritā ñātikulāni gantvā ekacce bhuñjiṁsu ekacce piṇḍapātaṁ ādāya agamaṁsu.


pli: Atha kho so brāhmaṇo paṭivissake etadavoca—


pli: “bhikkhū mayā, ayyā, santappitā.


pli: Etha, tumhepi santappessāmī”ti.


pli: Te evamāhaṁsu—“kiṁ tvaṁ, ayyo, amhe santappessasi?


pli: Yepi tayā nimantitā tepi amhākaṁ gharāni āgantvā ekacce bhuñjiṁsu ekacce piṇḍapātaṁ ādāya agamaṁsū”ti.


pli: Atha kho so brāhmaṇo ujjhāyati khiyyati vipāceti—


pli: “kathañhi nāma bhadantā amhākaṁ ghare bhuñjitvā aññatra bhuñjissanti.


pli: Na cāhaṁ paṭibalo yāvadatthaṁ dātun”ti.


pli: Assosuṁ kho bhikkhū tassa brāhmaṇassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū bhuttāvī pavāritā aññatra bhuñjissantī”ti …pe…


pli: “saccaṁ kira, bhikkhave, bhikkhū bhuttāvī pavāritā aññatra bhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā bhuttāvī pavāritā aññatra bhuñjissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhuttāvī pavārito khādanīyaṁ vā bhojanīyaṁ vā khādeyya vā bhuñjeyya vā, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū gilānānaṁ bhikkhūnaṁ paṇīte piṇḍapāte nīharanti.


pli: Gilānā na cittarūpaṁ bhuñjanti.


pli: Tāni bhikkhū chaṭṭenti.


pli: Assosi kho bhagavā uccāsaddaṁ mahāsaddaṁ kākoravasaddaṁ.


pli: Sutvāna āyasmantaṁ ānandaṁ āmantesi—


pli: “kiṁ nu kho so, ānanda, uccāsaddo mahāsaddo kākoravasaddo”ti?


pli: Atha kho āyasmā ānando bhagavato etamatthaṁ ārocesi.


pli: “Bhuñjeyyuṁ panānanda, bhikkhū gilānātirittan”ti.


pli: “Na bhuñjeyyuṁ, bhagavā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānassa ca agilānassa ca atirittaṁ bhuñjituṁ.


pli: Evañca pana, bhikkhave, atirittaṁ kātabbaṁ—


pli: ‘alametaṁ sabban’ti.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhuttāvī pavārito anatirittaṁ khādanīyaṁ vā bhojanīyaṁ vā khādeyya vā bhuñjeyya vā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhuttāvī nāma


pli: pañcannaṁ bhojanānaṁ aññataraṁ bhojanaṁ antamaso kusaggenapi bhuttaṁ hoti.


pli: Pavārito nāma


pli: asanaṁ paññāyati, bhojanaṁ paññāyati, hatthapāse ṭhito abhiharati, paṭikkhepo paññāyati.


pli: Anatirittaṁ nāma


pli: akappiyakataṁ hoti,


pli: appaṭiggahitakataṁ hoti,


pli: anuccāritakataṁ hoti,


pli: ahatthapāse kataṁ hoti,


pli: abhuttāvinā kataṁ hoti,


pli: bhuttāvinā pavāritena āsanā vuṭṭhitena kataṁ hoti,


pli: “alametaṁ sabban”ti avuttaṁ hoti,


pli: na gilānātirittaṁ hoti—


pli: etaṁ anatirittaṁ nāma.


pli: Atirittaṁ nāma


pli: kappiyakataṁ hoti,


pli: paṭiggahitakataṁ hoti,


pli: uccāritakataṁ hoti,


pli: hatthapāse kataṁ hoti,


pli: bhuttāvinā kataṁ hoti,


pli: bhuttāvinā pavāritena āsanā avuṭṭhitena kataṁ hoti,


pli: “alametaṁ sabban”ti vuttaṁ hoti,


pli: gilānātirittaṁ hoti—


pli: etaṁ atirittaṁ nāma.


pli: Khādanīyaṁ nāma


pli: pañca bhojanāni—yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni— odano, kummāso, sattu, maccho, maṁsaṁ.


pli: “Khādissāmi bhuñjissāmī”ti paṭiggaṇhāti, āpatti dukkaṭassa ajjhohāre ajjhohāre āpatti pācittiyassa.


pli: Anatiritte anatirittasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Anatiritte vematiko khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Anatiritte atirittasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Atiritte anatirittasaññī, āpatti dukkaṭassa.


pli: Atiritte vematiko, āpatti dukkaṭassa.


pli: Atiritte atirittasaññī, anāpatti.


pli: Anāpatti—


pli: atirittaṁ kārāpetvā bhuñjati,


pli: “atirittaṁ kārāpetvā bhuñjissāmī”ti paṭiggaṇhāti,


pli: aññassatthāya haranto gacchati,


pli: gilānassa sesakaṁ bhuñjati,


pli: yāmakālikaṁ sattāhakālikaṁ yāvajīvikaṁ sati paccaye paribhuñjati,


pli: ummattakassa,


pli: ādikammikassāti.


pli: Pavāraṇāsikkhāpadaṁ niṭṭhitaṁ pañcamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 36. Dutiyapavāraṇāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena dve bhikkhū kosalesu janapade sāvatthiṁ addhānamaggappaṭipannā honti.


pli: Eko bhikkhu anācāraṁ ācarati.


pli: Dutiyo bhikkhu taṁ bhikkhuṁ etadavoca—


pli: “māvuso, evarūpamakāsi, netaṁ kappatī”ti.


pli: So tasmiṁ upanandhi.


pli: Atha kho te bhikkhū sāvatthiṁ agamaṁsu.


pli: Tena kho pana samayena sāvatthiyaṁ aññatarassa pūgassa saṅghabhattaṁ hoti.


pli: Dutiyo bhikkhu bhuttāvī pavārito hoti.


pli: Upanaddho bhikkhu ñātikulaṁ gantvā piṇḍapātaṁ ādāya yena so bhikkhu tenupasaṅkami; upasaṅkamitvā taṁ bhikkhuṁ etadavoca—


pli: “bhuñjāhi, āvuso”ti.


pli: “Alaṁ, āvuso, paripuṇṇomhī”ti.


pli: “Sundaro, āvuso, piṇḍapāto, bhuñjāhī”ti.


pli: Atha kho so bhikkhu tena bhikkhunā nippīḷiyamāno taṁ piṇḍapātaṁ bhuñji.


pli: Upanaddho bhikkhu taṁ bhikkhuṁ etadavoca—


pli: “tvampi nāma, āvuso, maṁ vattabbaṁ maññasi yaṁ tvaṁ bhuttāvī pavārito anatirittaṁ bhojanaṁ bhuñjasī”ti.


pli: “Nanu, āvuso, ācikkhitabban”ti.


pli: “Nanu, āvuso, pucchitabban”ti.


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu bhikkhuṁ bhuttāviṁ pavāritaṁ anatirittena bhojanena abhihaṭṭhuṁ pavāressatī”ti …pe…


pli: “saccaṁ kira tvaṁ, bhikkhu, bhikkhuṁ bhuttāviṁ pavāritaṁ anatirittena bhojanena abhihaṭṭhuṁ pavāresī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhuṁ bhuttāviṁ pavāritaṁ anatirittena bhojanena abhihaṭṭhuṁ pavāressasi.


pli: Netaṁ, moghapurisa, appasannānaṁ vā pasādāya …pe…


pli: evañca pana bhikkhave imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ bhuttāviṁ pavāritaṁ anatirittena khādanīyena vā bhojanīyena vā abhihaṭṭhuṁ pavāreyya—‘handa, bhikkhu, khāda vā bhuñja vā’ti, jānaṁ āsādanāpekkho, bhuttasmiṁ, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Bhuttāvī nāma


pli: pañcannaṁ bhojanānaṁ aññataraṁ bhojanaṁ, antamaso kusaggenapi bhuttaṁ hoti.


pli: Pavārito nāma


pli: asanaṁ paññāyati, bhojanaṁ paññāyati, hatthapāse ṭhito abhiharati, paṭikkhepo paññāyati.


pli: Anatirittaṁ nāma


pli: akappiyakataṁ hoti,


pli: appaṭiggahitakataṁ hoti,


pli: anuccāritakataṁ hoti,


pli: ahatthapāse kataṁ hoti,


pli: abhuttāvinā kataṁ hoti,


pli: bhuttāvinā pavāritena āsanā vuṭṭhitena kataṁ hoti,


pli: “alametaṁ sabban”ti avuttaṁ hoti,


pli: na gilānātirittaṁ hoti—


pli: etaṁ anatirittaṁ nāma.


pli: Khādanīyaṁ nāma


pli: pañca bhojanāni—yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: Abhihaṭṭhuṁ pavāreyyāti


pli: yāvatakaṁ icchasi tāvatakaṁ gaṇhāhīti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Āsādanāpekkhoti


pli: “iminā imaṁ codessāmi sāressāmi paṭicodessāmi paṭisāressāmi maṅkuṁ karissāmī”ti abhiharati, āpatti dukkaṭassa.


pli: Tassa vacanena “khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Bhojanapariyosāne āpatti pācittiyassa.


pli: Pavārite pavāritasaññī anatirittena khādanīyena vā bhojanīyena vā abhihaṭṭhuṁ pavāreti, āpatti pācittiyassa.


pli: Pavārite vematiko anatirittena khādanīyena vā bhojanīyena vā abhihaṭṭhuṁ pavāreti, āpatti dukkaṭassa.


pli: Pavārite appavāritasaññī anatirittena khādanīyena vā bhojanīyena vā abhihaṭṭhuṁ pavāreti, anāpatti.


pli: Yāmakālikaṁ sattāhakālikaṁ yāvajīvikaṁ āhāratthāya abhiharati, āpatti dukkaṭassa.


pli: Appavārite pavāritasaññī, āpatti dukkaṭassa.


pli: Appavārite vematiko, āpatti dukkaṭassa.


pli: Appavārite appavāritasaññī, anāpatti.


pli: Anāpatti—


pli: atirittaṁ kārāpetvā deti,


pli: “atirittaṁ kārāpetvā bhuñjāhī”ti deti,


pli: aññassatthāya haranto gacchāhīti deti,


pli: gilānassa sesakaṁ deti,


pli: “yāmakālikaṁ sattāhakālikaṁ yāvajīvikaṁ sati paccaye paribhuñjā”ti deti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 37. Vikālabhojanasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena rājagahe giraggasamajjo hoti.


pli: Sattarasavaggiyā bhikkhū giraggasamajjaṁ dassanāya agamaṁsu.


pli: Manussā sattarasavaggiye bhikkhū passitvā nahāpetvā vilimpetvā bhojetvā khādanīyaṁ adaṁsu.


pli: Sattarasavaggiyā bhikkhū khādanīyaṁ ādāya ārāmaṁ gantvā chabbaggiye bhikkhū etadavocuṁ—


pli: “gaṇhāthāvuso, khādanīyaṁ khādathā”ti.


pli: “Kuto tumhehi, āvuso, khādanīyaṁ laddhan”ti?


pli: Sattarasavaggiyā bhikkhū chabbaggiyānaṁ bhikkhūnaṁ etamatthaṁ ārocesuṁ.


pli: “Kiṁ pana tumhe, āvuso, vikāle bhojanaṁ bhuñjathā”ti?


pli: “Evamāvuso”ti.


pli: Chabbaggiyā bhikkhū ujjhāyanti khiyyanti vipācenti—


pli: “kathañhi nāma sattarasavaggiyā bhikkhū vikāle bhojanaṁ bhuñjissantī”ti.


pli: Atha kho chabbaggiyā bhikkhū bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma sattarasavaggiyā bhikkhū vikāle bhojanaṁ bhuñjissantī”ti …pe…


pli: “saccaṁ kira tumhe, bhikkhave, vikāle bhojanaṁ bhuñjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, vikāle bhojanaṁ bhuñjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu vikāle khādanīyaṁ vā bhojanīyaṁ vā khādeyya vā bhuñjeyya vā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Vikālo nāma


pli: majjhanhike vītivatte yāva aruṇuggamanā.


pli: Khādanīyaṁ nāma


pli: pañca bhojanāni—yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: “Khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Vikāle vikālasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Vikāle vematiko khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Vikāle kālasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Kāle vikālasaññī, āpatti dukkaṭassa.


pli: Kāle vematiko, āpatti dukkaṭassa.


pli: Kāle kālasaññī, anāpatti.


pli: Anāpatti—


pli: yāmakālikaṁ sattāhakālikaṁ yāvajīvikaṁ sati paccaye paribhuñjati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 38. Sannidhikārakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmato ānandassa upajjhāyo āyasmā belaṭṭhasīso araññe viharati.


pli: So piṇḍāya caritvā sukkhakuraṁ ārāmaṁ haritvā sukkhāpetvā nikkhipati.


pli: Yadā āhārena attho hoti, tadā udakena temetvā temetvā bhuñjati, cirena gāmaṁ piṇḍāya pavisati.


pli: Bhikkhū āyasmantaṁ belaṭṭhasīsaṁ etadavocuṁ—


pli: “kissa tvaṁ, āvuso, cirena gāmaṁ piṇḍāya pavisasī”ti?


pli: Atha kho āyasmā belaṭṭhasīso bhikkhūnaṁ etamatthaṁ ārocesi.


pli: “Kiṁ pana tvaṁ, āvuso, sannidhikārakaṁ bhojanaṁ bhuñjasī”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā belaṭṭhasīso sannidhikārakaṁ bhojanaṁ bhuñjissatī”ti …pe…


pli: “saccaṁ kira tvaṁ, belaṭṭhasīsa, sannidhikārakaṁ bhojanaṁ bhuñjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, belaṭṭhasīsa, sannidhikārakaṁ bhojanaṁ bhuñjissasi.


pli: Netaṁ, belaṭṭhasīsa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sannidhikārakaṁ khādanīyaṁ vā bhojanīyaṁ vā khādeyya vā bhuñjeyya vā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sannidhikārakaṁ nāma


pli: ajja paṭiggahitaṁ aparajju khāditaṁ hoti.


pli: Khādanīyaṁ nāma


pli: pañca bhojanāni—yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: “Khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Sannidhikārake sannidhikārakasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Sannidhikārake vematiko khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Sannidhikārake asannidhikārakasaññī khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Asannidhikārake sannidhikārakasaññī, āpatti dukkaṭassa.


pli: Asannidhikārake vematiko, āpatti dukkaṭassa.


pli: Anāpatti—


pli: yāvakālikaṁ yāvakāle nidahitvā bhuñjati,


pli: yāmakālikaṁ yāme nidahitvā bhuñjati,


pli: sattāhakālikaṁ sattāhaṁ nidahitvā bhuñjati,


pli: yāvajīvikaṁ sati paccaye paribhuñjati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 39. Paṇītabhojanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū paṇītabhojanāni attano atthāya viññāpetvā bhuñjanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā paṇītabhojanāni attano atthāya viññāpetvā bhuñjissanti.


pli: Kassa sampannaṁ na manāpaṁ, kassa sāduṁ na ruccatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū paṇītabhojanāni attano atthāya viññāpetvā bhuñjissantī”ti …pe…


pli: “saccaṁ kira tumhe, bhikkhave, paṇītabhojanāni attano atthāya viññāpetvā bhuñjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, paṇītabhojanāni attano atthāya viññāpetvā bhuñjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni paṇītabhojanāni, seyyathidaṁ— sappi navanītaṁ telaṁ madhu phāṇitaṁ maccho maṁsaṁ khīraṁ dadhi. Yo pana bhikkhu evarūpāni paṇītabhojanāni attano atthāya viññāpetvā bhuñjeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū gilānā honti.


pli: Gilānapucchakā bhikkhū gilāne bhikkhū etadavocuṁ—


pli: “kaccāvuso, khamanīyaṁ, kacci yāpanīyan”ti?


pli: “Pubbe mayaṁ, āvuso, paṇītabhojanāni attano atthāya viññāpetvā bhuñjāma, tena no phāsu hoti;


pli: idāni pana ‘bhagavatā paṭikkhittan’ti kukkuccāyantā na viññāpema, tena no na phāsu hotī”ti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānena bhikkhunā paṇītabhojanāni attano atthāya viññāpetvā bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni paṇītabhojanāni, seyyathidaṁ— sappi navanītaṁ telaṁ madhu phāṇitaṁ maccho maṁsaṁ khīraṁ dadhi. Yo pana bhikkhu evarūpāni paṇītabhojanāni agilāno attano atthāya viññāpetvā bhuñjeyya, pācittiyan”ti.


pli: Yāni kho pana tāni paṇītabhojanānīti


pli: sappi nāma


pli: gosappi vā ajikāsappi vā mahiṁsasappi vā, yesaṁ maṁsaṁ kappati tesaṁ sappi.


pli: Navanītaṁ nāma


pli: tesaññeva navanītaṁ.


pli: Telaṁ nāma


pli: tilatelaṁ sāsapatelaṁ madhukatelaṁ eraṇḍatelaṁ vasātelaṁ.


pli: Madhu nāma


pli: makkhikāmadhu.


pli: Phāṇitaṁ nāma


pli: ucchumhā nibbattaṁ.


pli: Maccho nāma


pli: udako vuccati.


pli: Maṁsaṁ nāma


pli: yesaṁ maṁsaṁ kappati, tesaṁ maṁsaṁ.


pli: Khīraṁ nāma


pli: gokhīraṁ vā ajikākhīraṁ vā mahiṁsakhīraṁ vā, yesaṁ maṁsaṁ kappati, tesaṁ khīraṁ.


pli: Dadhi nāma


pli: tesaññeva dadhi.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Evarūpāni paṇītabhojanānīti


pli: tathārūpāni paṇītabhojanāni.


pli: Agilāno nāma


pli: yassa vinā paṇītabhojanāni phāsu hoti.


pli: Gilāno nāma


pli: yassa vinā paṇītabhojanāni na phāsu hoti.


pli: Agilāno attano atthāya viññāpeti, payoge dukkaṭaṁ.


pli: Paṭilābhena “bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Agilāno agilānasaññī paṇītabhojanāni attano atthāya viññāpetvā bhuñjati, āpatti pācittiyassa.


pli: Agilāno vematiko paṇītabhojanāni attano atthāya viññāpetvā bhuñjati, āpatti pācittiyassa.


pli: Agilāno gilānasaññī paṇītabhojanāni attano atthāya viññāpetvā bhuñjati, āpatti pācittiyassa.


pli: Gilāno agilānasaññī, āpatti dukkaṭassa.


pli: Gilāno vematiko, āpatti dukkaṭassa.


pli: Gilāno gilānasaññī anāpatti.


pli: Anāpatti—


pli: gilānassa,


pli: gilāno hutvā viññāpetvā agilāno bhuñjati,


pli: gilānassa sesakaṁ bhuñjati,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 4. Padasodhammasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū upāsake padaso dhammaṁ vācenti.


pli: Upāsakā bhikkhūsu agāravā appatissā asabhāgavuttikā viharanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū upāsake padaso dhammaṁ vācessanti.


pli: Upāsakā bhikkhūsu agāravā appatissā asabhāgavuttikā viharantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, upāsake padaso dhammaṁ vācetha;


pli: upāsakā bhikkhūsu agāravā appatissā asabhāgavuttikā viharantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, upāsake padaso dhammaṁ vācessatha.


pli: Netaṁ, moghapurisā, appasannānaṁ vā pasādāya pasannānaṁ vā bhiyyobhāvāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anupasampannaṁ padaso dhammaṁ vāceyya pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Anupasampanno nāma


pli: bhikkhuñca bhikkhuniñca ṭhapetvā avaseso anupasampanno nāma.


pli: Padaso nāma


pli: padaṁ, anupadaṁ, anvakkharaṁ, anubyañjanaṁ.


pli: Padaṁ nāma


pli: ekato paṭṭhapetvā ekato osāpenti.


pli: Anupadaṁ nāma


pli: pāṭekkaṁ paṭṭhapetvā ekato osāpenti.


pli: Anvakkharaṁ nāma


pli: “rūpaṁ aniccan”ti vuccamāno, “run”ti opāteti.


pli: Anubyañjanaṁ nāma


pli: “rūpaṁ aniccan”ti vuccamāno, “vedanā aniccā”ti saddaṁ nicchāreti.


pli: Yañca padaṁ, yañca anupadaṁ, yañca anvakkharaṁ, yañca anubyañjanaṁ—


pli: sabbametaṁ padaso nāma.


pli: Dhammo nāma


pli: buddhabhāsito, sāvakabhāsito, isibhāsito, devatābhāsito, atthūpasañhito, dhammūpasañhito.


pli: Vāceyyāti


pli: padena vāceti, pade pade āpatti pācittiyassa.


pli: Akkharāya vāceti, akkharakkharāya āpatti pācittiyassa.


pli: Anupasampanne anupasampannasaññī padaso dhammaṁ vāceti, āpatti pācittiyassa.


pli: Anupasampanne vematiko padaso dhammaṁ vāceti, āpatti pācittiyassa.


pli: Anupasampanne upasampannasaññī padaso dhammaṁ vāceti, āpatti pācittiyassa.


pli: Upasampanne anupasampannasaññī, āpatti dukkaṭassa.


pli: Upasampanne vematiko, āpatti dukkaṭassa.


pli: Upasampanne upasampannasaññī, anāpatti.


pli: Anāpatti—


pli: ekato uddisāpento,


pli: ekato sajjhāyaṁ karonto,


pli: yebhuyyena paguṇaṁ ganthaṁ bhaṇantaṁ opāteti,


pli: osārentaṁ opāteti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Bhojanavagga


pli: 40. Dantaponasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena aññataro bhikkhu sabbapaṁsukūliko susāne viharati.


pli: So manussehi diyyamānaṁ na icchati paṭiggahetuṁ, susānepi rukkhamūlepi ummārepi ayyavosāṭitakāni sāmaṁ gahetvā paribhuñjati.


pli: Manussā ujjhāyanti khiyyanti vipācenti—


pli: “kathañhi nāma ayaṁ bhikkhu amhākaṁ ayyavosāṭitakāni sāmaṁ gahetvā paribhuñjissati.


pli: Theroyaṁ bhikkhu vaṭharo manussamaṁsaṁ maññe khādatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu adinnaṁ mukhadvāraṁ āhāraṁ āharissatī”ti …pe…


pli: “saccaṁ kira tvaṁ, bhikkhu, adinnaṁ mukhadvāraṁ āhāraṁ āharasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, adinnaṁ mukhadvāraṁ āhāraṁ āharissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu adinnaṁ mukhadvāraṁ āhāraṁ āhareyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū udakadantapone kukkuccāyanti.


pli: Bhagavato etamatthaṁ ārocesuṁ …pe…


pli: “anujānāmi, bhikkhave, udakadantaponaṁ sāmaṁ gahetvā paribhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu adinnaṁ mukhadvāraṁ āhāraṁ āhareyya, aññatra udakadantaponā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Adinnaṁ nāma


pli: appaṭiggahitakaṁ vuccati.


pli: Dinnaṁ nāma


pli: kāyena vā kāyapaṭibaddhena vā nissaggiyena vā dente hatthapāse ṭhito kāyena vā kāyapaṭibaddhena vā paṭiggaṇhāti, etaṁ dinnaṁ nāma.


pli: Āhāro nāma


pli: udakadantaponaṁ ṭhapetvā yaṁ kiñci ajjhoharaṇīyaṁ, eso āhāro nāma.


pli: Aññatra udakadantaponāti


pli: ṭhapetvā udakadantaponaṁ.


pli: “Khādissāmi bhuñjissāmī”ti gaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Appaṭiggahitake appaṭiggahitakasaññī adinnaṁ mukhadvāraṁ āhāraṁ āhāreti, aññatra udakadantaponā, āpatti pācittiyassa.


pli: Appaṭiggahitake vematiko adinnaṁ mukhadvāraṁ āhāraṁ āhāreti, aññatra udakadantaponā, āpatti pācittiyassa.


pli: Appaṭiggahitake paṭiggahitakasaññī adinnaṁ mukhadvāraṁ āhāraṁ āhāreti, aññatra udakadantaponā, āpatti pācittiyassa.


pli: Paṭiggahitake appaṭiggahitakasaññī, āpatti dukkaṭassa.


pli: Paṭiggahitake vematiko, āpatti dukkaṭassa.


pli: Anāpatti—


pli: udakadantapone,


pli: cattāri mahāvikaṭāni sati paccaye asati kappiyakārake sāmaṁ gahetvā paribhuñjati,


pli: ummattakassa,


pli: ādikammikassāti.


pli: Dantaponasikkhāpadaṁ niṭṭhitaṁ dasamaṁ.


pli: Bhojanavaggo catuttho.


pli: Tassuddānaṁ


pli: Piṇḍo gaṇaṁ paraṁ pūvaṁ,


pli: dve ca vuttā pavāraṇā;


pli: Vikāle sannidhī khīraṁ,


pli: dantaponena te dasāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 41. Acelakasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena saṅghassa khādanīyaṁ ussannaṁ hoti.


pli: Atha kho āyasmā ānando bhagavato etamatthaṁ ārocesi. “Tenahānanda, vighāsādānaṁ pūvaṁ dehī”ti.


pli: “Evaṁ, bhante”ti kho āyasmā ānando bhagavato paṭissuṇitvā vighāsāde paṭipāṭiyā nisīdāpetvā ekekaṁ pūvaṁ dento aññatarissā paribbājikāya ekaṁ maññamāno dve pūve adāsi.


pli: Sāmantā paribbājikāyo taṁ paribbājikaṁ etadavocuṁ—“jāro te eso samaṇo”ti.


pli: “Na me so samaṇo jāro, ekaṁ maññamāno dve pūve adāsī”ti.


pli: Dutiyampi kho …pe…


pli: tatiyampi kho āyasmā ānando ekekaṁ pūvaṁ dento tassāyeva paribbājikāya ekaṁ maññamāno dve pūve adāsi.


pli: “Jāro na jāro”ti bhaṇḍiṁsu.


pli: Aññataropi ājīvako parivesanaṁ agamāsi.


pli: Aññataro bhikkhu pahūtena sappinā odanaṁ madditvā tassa ājīvakassa mahantaṁ piṇḍaṁ adāsi.


pli: Atha kho so ājīvako taṁ piṇḍaṁ ādāya agamāsi.


pli: Aññataro ājīvako taṁ ājīvakaṁ etadavoca—“kuto tayā, āvuso, piṇḍo laddho”ti?


pli: “Tassāvuso, samaṇassa gotamassa muṇḍagahapatikassa parivesanāya laddho”ti.


pli: Assosuṁ kho upāsakā tesaṁ ājīvakānaṁ imaṁ kathāsallāpaṁ.


pli: Atha kho te upāsakā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te upāsakā bhagavantaṁ etadavocuṁ—


pli: “ime, bhante, titthiyā avaṇṇakāmā buddhassa avaṇṇakāmā dhammassa avaṇṇakāmā saṅghassa.


pli: Sādhu, bhante, ayyā titthiyānaṁ sahatthā na dadeyyun”ti.


pli: Atha kho bhagavā te upāsake dhammiyā kathāya sandassesi samādapesi samuttejesi sampahaṁsesi. Atha kho te upāsakā bhagavatā dhammiyā kathāya sandassitā samādapitā samuttejitā sampahaṁsitā uṭṭhāyāsanā bhagavantaṁ abhivādetvā padakkhiṇaṁ katvā pakkamiṁsu.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya …pe… saddhammaṭṭhitiyā, vinayānuggahāya.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu acelakassa vā paribbājakassa vā paribbājikāya vā sahatthā khādanīyaṁ vā bhojanīyaṁ vā dadeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Acelako nāma


pli: yo koci paribbājakasamāpanno naggo.


pli: Paribbājako nāma


pli: bhikkhuñca sāmaṇerañca ṭhapetvā yo koci paribbājakasamāpanno.


pli: Paribbājikā nāma


pli: bhikkhuniñca sikkhamānañca sāmaṇeriñca ṭhapetvā yā kāci paribbājikasamāpannā.


pli: Khādanīyaṁ nāma


pli: pañca bhojanāni—udakadantaponaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: Dadeyyāti


pli: kāyena vā kāyapaṭibaddhena vā nissaggiyena vā deti, āpatti pācittiyassa.


pli: Titthiye titthiyasaññī sahatthā khādanīyaṁ vā bhojanīyaṁ vā deti, āpatti pācittiyassa.


pli: Titthiye vematiko sahatthā khādanīyaṁ vā bhojanīyaṁ vā deti, āpatti pācittiyassa.


pli: Titthiye atitthiyasaññī sahatthā khādanīyaṁ vā bhojanīyaṁ vā deti, āpatti pācittiyassa.


pli: Udakadantaponaṁ deti, āpatti dukkaṭassa.


pli: Atitthiye titthiyasaññī, āpatti dukkaṭassa.


pli: Atitthiye vematiko, āpatti dukkaṭassa.


pli: Atitthiye atitthiyasaññī, anāpatti.


pli: Anāpatti—


pli: dāpeti na deti,


pli: upanikkhipitvā deti,


pli: bāhirālepaṁ deti,


pli: ummattakassa,


pli: ādikammikassāti.


pli: Acelakasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 42. Uyyojanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto bhātuno saddhivihārikaṁ bhikkhuṁ etadavoca—


pli: “ehāvuso, gāmaṁ piṇḍāya pavisissāmā”ti.


pli: Tassa adāpetvā uyyojesi—


pli: “gacchāvuso, na me tayā saddhiṁ kathā vā nisajjā vā phāsu hoti, ekakassa me kathā vā nisajjā vā phāsu hotī”ti.


pli: Atha kho so bhikkhu upakaṭṭhe kāle nāsakkhi piṇḍāya carituṁ, paṭikkamanepi bhattavissaggaṁ na sambhāvesi, chinnabhatto ahosi.


pli: Atha kho so bhikkhu ārāmaṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto bhikkhuṁ—‘ehāvuso, gāmaṁ piṇḍāya pavisissāmā’ti tassa adāpetvā uyyojessatī”ti …pe…


pli: “saccaṁ kira tvaṁ, upananda, bhikkhuṁ—‘ehāvuso, gāmaṁ piṇḍāya pavisissāmā’ti tassa adāpetvā uyyojesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhuṁ—“ehāvuso, gāmaṁ piṇḍāya pavisissāmā”ti tassa adāpetvā uyyojessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ—‘ehāvuso, gāmaṁ vā nigamaṁ vā piṇḍāya pavisissāmā’ti tassa dāpetvā vā adāpetvā vā uyyojeyya— ‘gacchāvuso, na me tayā saddhiṁ kathā vā nisajjā vā phāsu hoti, ekakassa me kathā vā nisajjā vā phāsu hotī’ti, etadeva paccayaṁ karitvā anaññaṁ, pācittiyan”ti.


pli: Yo panāti


pli: yo, yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Ehāvuso, gāmaṁ vā nigamaṁ vāti


pli: gāmopi nigamopi nagarampi, gāmo ceva nigamo ca.


pli: Tassa dāpetvāti


pli: yāguṁ vā bhattaṁ vā khādanīyaṁ vā bhojanīyaṁ vā dāpetvā.


pli: Adāpetvāti


pli: na kiñci dāpetvā.


pli: Uyyojeyyāti


pli: mātugāmena saddhiṁ hasitukāmo kīḷitukāmo raho nisīditukāmo anācāraṁ ācaritukāmo evaṁ vadeti— “gacchāvuso, na me tayā saddhiṁ kathā vā nisajjā vā phāsu hoti, ekakassa me kathā vā nisajjā vā phāsu hotī”ti uyyojeti, āpatti dukkaṭassa.


pli: Dassanūpacāraṁ vā savanūpacāraṁ vā vijahantassa āpatti dukkaṭassa.


pli: Vijahite, āpatti pācittiyassa.


pli: Etadeva paccayaṁ karitvā anaññanti


pli: na añño koci paccayo hoti uyyojetuṁ.


pli: Upasampanne upasampannasaññī uyyojeti, āpatti pācittiyassa.


pli: Upasampanne vematiko uyyojeti, āpatti pācittiyassa.


pli: Upasampanne anupasampannasaññī uyyojeti, āpatti pācittiyassa.


pli: Kalisāsanaṁ āropeti, āpatti dukkaṭassa.


pli: Anupasampannaṁ uyyojeti, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: “ubho ekato na yāpessāmā”ti uyyojeti,


pli: “mahagghaṁ bhaṇḍaṁ passitvā lobhadhammaṁ uppādessatī”ti uyyojeti,


pli: “mātugāmaṁ passitvā anabhiratiṁ uppādessatī”ti uyyojeti,


pli: “gilānassa vā ohiyyakassa vā vihārapālassa vā yāguṁ vā bhattaṁ vā khādanīyaṁ vā bhojanīyaṁ vā nīharā”ti uyyojeti,


pli: na anācāraṁ ācaritukāmo,


pli: sati karaṇīye uyyojeti,


pli: ummattakassa,


pli: ādikammikassāti.


pli: Uyyojanasikkhāpadaṁ niṭṭhitaṁ dutiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 43. Sabhojanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto sahāyakassa gharaṁ gantvā tassa pajāpatiyā saddhiṁ sayanighare nisajjaṁ kappesi.


pli: Atha kho so puriso yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ abhivādetvā ekamantaṁ nisīdi.


pli: Ekamantaṁ nisinno kho so puriso pajāpatiṁ etadavoca—“dadehāyyassa bhikkhan”ti.


pli: Atha kho sā itthī āyasmato upanandassa sakyaputtassa bhikkhaṁ adāsi.


pli: Atha kho so puriso āyasmantaṁ upanandaṁ sakyaputtaṁ etadavoca—“gacchatha, bhante, yato ayyassa bhikkhā dinnā”ti.


pli: Atha kho sā itthī sallakkhetvā—“pariyuṭṭhito ayaṁ puriso”ti, āyasmantaṁ upanandaṁ sakyaputtaṁ etadavoca—“nisīdatha, bhante, mā agamitthā”ti.


pli: Dutiyampi kho so puriso …pe…


pli: tatiyampi kho so puriso āyasmantaṁ upanandaṁ sakyaputtaṁ etadavoca—“gacchatha, bhante, yato ayyassa bhikkhā dinnā”ti.


pli: Tatiyampi kho sā itthī āyasmantaṁ upanandaṁ sakyaputtaṁ etadavoca—“nisīdatha, bhante, mā agamitthā”ti.


pli: Atha kho so puriso nikkhamitvā bhikkhū ujjhāpesi—


pli: “ayaṁ, bhante, ayyo upanando mayhaṁ pajāpatiyā saddhiṁ sayanighare nisinno.


pli: So mayā uyyojīyamāno na icchati gantuṁ.


pli: Bahukiccā mayaṁ bahukaraṇīyā”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto sabhojane kule anupakhajja nisajjaṁ kappessatī”ti …pe…


pli: “saccaṁ kira tvaṁ, upananda, sabhojane kule anupakhajja nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, sabhojane kule anupakhajja nisajjaṁ kappessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sabhojane kule anupakhajja nisajjaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sabhojanaṁ nāma kulaṁ


pli: itthī ceva hoti puriso ca, itthī ca puriso ca ubho anikkhantā honti, ubho avītarāgā.


pli: Anupakhajjāti


pli: anupavisitvā.


pli: Nisajjaṁ kappeyyāti


pli: mahallake ghare piṭṭhasaṅghāṭassa hatthapāsaṁ vijahitvā nisīdati, āpatti pācittiyassa.


pli: Khuddake ghare piṭṭhivaṁsaṁ atikkamitvā nisīdati, āpatti pācittiyassa.


pli: Sayanighare sayanigharasaññī sabhojane kule anupakhajja nisajjaṁ kappeti, āpatti pācittiyassa.


pli: Sayanighare vematiko sabhojane kule anupakhajja nisajjaṁ kappeti, āpatti pācittiyassa.


pli: Sayanighare nasayanigharasaññī sabhojane kule anupakhajja nisajjaṁ kappeti, āpatti pācittiyassa.


pli: Nasayanighare sayanigharasaññī, āpatti dukkaṭassa.


pli: Nasayanighare vematiko, āpatti dukkaṭassa.


pli: Anāpatti—


pli: mahallake ghare piṭṭhasaṅghāṭassa hatthapāsaṁ avijahitvā nisīdati,


pli: khuddake ghare piṭṭhivaṁsaṁ anatikkamitvā nisīdati,


pli: bhikkhu dutiyo hoti,


pli: ubho nikkhantā honti,


pli: ubho vītarāgā,


pli: nasayanighare,


pli: ummattakassa,


pli: ādikammikassāti.


pli: Sabhojanasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 44. Rahopaṭicchannasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto sahāyakassa gharaṁ gantvā tassa pajāpatiyā saddhiṁ raho paṭicchanne āsane nisajjaṁ kappesi.


pli: Atha kho so puriso ujjhāyati khiyyati vipāceti—


pli: “kathañhi nāma ayyo upanando mayhaṁ pajāpatiyā saddhiṁ raho paṭicchanne āsane nisajjaṁ kappessatī”ti.


pli: Assosuṁ kho bhikkhū tassa purisassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto mātugāmena saddhiṁ raho paṭicchanne āsane nisajjaṁ kappessatī”ti …pe…


pli: “saccaṁ kira tvaṁ, upananda, mātugāmena saddhiṁ raho paṭicchanne āsane nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmena saddhiṁ raho paṭicchanne āsane nisajjaṁ kappessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmena saddhiṁ raho paṭicchanne āsane nisajjaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma